text:
NARVACAN, Ilocos Sur – Segun iti hepe ti National Tobacco Administration, nupay naiyimplementaren ti sin tax law a nayon a buis iti sigarilio ken arak, saan unay a kas iti napagamkan a kadagsen ti epektona iti industria ti tabako.
Kinuna ni NTA Administrator Edgardo Zaragoza a saan a napasamak daytoy maigapu kadagiti nadumaduma nga addang nga insayangkatda a nakatulongan kadagiti mannalon ti tabako.
“… saan a marikna ti epekto ti sin tax law iti produksion (ti tabako) ta dakkel ti export,” kinuna ni Zaragoza.
Innayon ti opisial a dakkel ti kasapulan a tabako iti lokal a market ket nupay bumaba man ti konsumo iti sigarilio, adda pay umdas a demand tapno magatang amin a produkto ti tabako ditoy lokalidadtayo.
“Dagiti off grades a reject ti adda problemana… agsipud ta gimmiddanen dagiti low-priced a sigarilio iti P12 a kababaan a buis, saanda unayen (agparpartuat) a makaaramid iti nalaka a sigarilio ken saandan unay nga agaramat iti low-priced tobacco leaves,” panangilawlawag ni Zaragoza.
Kinuna ni Zaragoza a nupay magatang dagiti nababa ti klasena a tabako, saanen a kasdiay kangina ti presiona ita ta saanen unay a kasapulan.
Nupay kasta, kinuna ni Zaragoza nga “iti pakabuklan, makitkitami nga amin a tabako itoy a tawen ket magatang.”
Kinuna ti administrador a saan a bimmaba ti produksion ti tabako iti agdama, pimmatas pay ketdi ti produksion idi 2011 nga immabot iti agarup 80 a million a kilos, maikumpara idi 2012 a gapu iti tudo ken sakit ket immabot laeng iti 70 million a kilos.
“…Panagkunak, saan met unay a naapektaran ti industria iti pannakayimplementar ti nayon nga excise taxes,” kinuna ni Zaragoza idinto nga innayonna a “bareng no di unay maapektaran ti presio.”
Segun iti NTA official, iti agdama, dagiti nangatngato ti nikotinana a tabako wenno tay full-flavoured type a tabako ti kasapulan iti international market ket daytoy ti turong ita ti NTA, ti panangipaayna kadagiti irrigation facilities tapno ngumato ti produksion kadagitoy nangruna iti birhinia.
Naammuan pay ken ni Zaragoza a maysa pay a mangap-apekto iti presio ti tabako iti international market ti panagpababa ti presio daytoy a produkto iti dadduma a pagilian kas ti India ken ti panagpababa ti balor ti doliar kontra iti peso.
Kinuna ni Zaragoza a bimmaba iti 10 porsiento ti proceeds iti paglakuan ti private sector iti export.
Nupay kasta, kinuna ti opisial a naalana ti commitment ti private sector a gatangenda amin dagiti produkto a tabako iti daytoy a season.
Kinuna ni Zaragoza a masurot latta ti floor price ti tabako, malaksid dagiti insentibo nga it-ited dagiti traders.
Idi napan a tawen, immabot ti presio ti tabako iti P76-78, saan a nababbaba iti P40 kada kilo ti usable reject ngem nababbaban ti presio dagiti ngumisit ken bumerde a reject. (Manipud iti report ni Danny Antalan)


c: text/html

text:
VIGAN CITY – Gapu iti pannakaabakna iti sugal, immutang daytoy suspek iti management ngem idi singirenda ti utangna, nagpudot ket dimmisnogen a puon ti nakadunoran ti biktima.
Naipulong iti polis ni Noel Ayunon y Briones, 43, naasawaan, kagawad, ken residente iti Barangay Raois ditoy siudad, gapu iti panangdisnogna iti kalugaranna a ni Generoso Testado y Andallo, 40, naasawaan, kontratista.
Kas maibatay iti report manipud iti polis, immutang ni Ayunon iti management idi naungkos ti kuartana iti sugal a dado.
Nagtuloy a nagmalas ni Ayunon ket nagpudot idi singiren ni Testado ti utangna.
Mapapati a nagbinnara dagiti dua ket dinisnog ni Ayunon ti rupa ni Testado ken tinugkikna ti mata daytoy a nakadunoranna.
Kalpasan ti pannakaagas ti biktima iti City Health Office, Vigan, napagawid met laeng.#

robotstxt: allowed

filter: keep


text:
Kategoria:Politikal a pilosopia
Dagiti subkategoria
Daytoy a kategoria ket addaan kadagiti sumaganad a 8 a subkategoria, manipud iti 8 a dagup.
A
- ► Anarkismo (1 P)
D
- ► Dagiti politikal a teoria (8 K, 2 P)
- ► Dagiti porma ti gobierno (10 K, 10 P)
I
- ► Indibidualismo (2 P)
K
- ► Konpusianismo (1 P)
L
- ► Liberalismo (4 K, 3 P)
P
- ► Dagiti politikal a sistema (4 K, 4 P)
S
- ► Sosialismo (3 K, 3 P)
Pampanid iti kategoria "Politikal a pilosopia"
Dagiti sumaganad a 3 a panid ket adda iti daytoy a kategoria, manipud iti 3 a dagup.


text:
Ni Jaime M. Agpalo, Jr.
Maysa a misterio iti biag ti panagbalin a piksionista. Awagak a misterio daytoy a banag. Misterio a mangiladawan wenno iladawanna (reflects) ti kabibibiag ti tao no di man iduplikarna ti maysa a pagteng; posible a kopiaen, tuladen, balbaliwan, pagbasaran ken dadduma pay; iti ababa a pannao, no saan a mangipaay iti impluensia, ti piksionista ti naimpluensiaan. Piktionista wenno mannurat kadagiti fiction.
Kasta laeng met ti inalat ti ‘napeklan’ a piksionista. Iti aramid, kunaen a dedikado wenno iti sabali pay a panangiladawan, nakaituonan ti imatangna ti panagsurat.
Dagiti dadduma a mabigbig a piksionista ti nagkuna a simmakay ti ‘musa’ iti maysa nga indibidual wenno persona nga isu dayta ti mangit-ited-mangipapaay iti kapanunotan nga isuratna. Ta saan kano a mismo a ti piksionista ti nagtaudan dagiti isursuratna no di ket adda iti mannakabalin a nagtaudan (source) dagitoy. Maysa laeng nga instrumento ti tao nga agaramid iti pakairanudan met la ti tao.
Iti literatura, awaganda man daytoy a mannakabalin iti musa. Mannakabalin ta guyugoyenna ti asinoman a sumrek iti daytoy a lubong ti arte.
Ta no awan kenka ti musa uray man la no ti pay-od wenno ali iti panunot, nungka a makasuratka iti piksion a nabaludbod ken narimat. Dayta ti kuna dagiti bangolan a piksionista. Saan nga umanay ti essem nga agbalin a piksionista no di met umay kenka dayta a musa. Sumakay iti kinatao nga isu iti mangited iti taudan dagiti isurat.
Ania ngarud ti aramiden tapno agbalin a napeklan a piksionista? Umuna nga ay-aywen ti musa. Saan nga ibbatan no daytoy ket nagintaren iti muging.
Dakkel ti impluensia ti musa iti piksionista. (Piksionista a, agsaoak iti piksion ta daytoy la ngarud ti kangrunaan a linaon ti bituka no di man kinarakaran daytoy a kolum, he-he!) Ta no awan dayta a musa iti rabaw ti muging ti asinoman, marigatan a mangputar iti duplikado wenno pagtuladan a tugot iti biag. Makaaramid ngem saan a makapnek.
Adda musa ti literatura nga umasibay no di man agtaeng iti katatao ti maysa a piksionista. Masapul nga annadan ti asinoman a maibbatan, maiwagat, panawan ti musa iti tuktokna, ta no mapasamak dayta a banag, mapukawna metten ti talugading.
Mangipaneknek a misterio ti biag ta nakakonektar dayta mannakabalin a musa. Misterio ta kasingin ti lubong. Ket sadino koma pay nagtaudan ti pannakabalin ti mannakabalin a musa no di ti Mannakabalin?
Dagiti dadduma, nangnangegko, nabasbasa, wenno naalimadamad a kapanunotan a maysa met a ‘misterio a sakit’ ti kinamannurat. Ngem opinion dayta dagiti dadduma. Marespetar dayta a kapanunotanda; ta bukodda a kapanunotan dayta—aramiden dayta a banag a kas maitutop laeng nga aramid—ti mangrespeto iti kapanunotan ti sabali sakbay a magun-odmo ti respeto ti sabali. Dayta laeng met, di kadi? (Bareng no dayta met ti magun-od ti intay lablabiden, he-he!)
Kunada pay, maysa kano a sakit wenno ibilang a sagubanit ti tao ti kinapiksionista. Ngem no sakit man bilang, apay ngarud nga adu met ti agessem itoy? Adu met ti kayatna nga agbalin a naan-anay a piksionista? Misterio a talaga. Ay, daytoy ngarud a sakit ti pakairanudan ti tao imbes a pakaidageman.
No adda kenka ti musa saanmo a pakadanagan no sadino ti pangalaan kadagiti suraten ta sumangpetda lattan iti panunot.
Kinuna iti naminsan ni nalatak unay nga Agatha Christie, ti piksionista a ‘Ti Reyna Dagiti Krimen’: “Plots come to me at such odd moments, when I am walking along the street, or examining a hat shop… suddenly a splendid idea comes into my head.”
No adda kenka ti musa, kellaat latta a sumrek iti panunotmo a dayta a banag ti suraten. Isu ngarud nga ibunannag dagiti dadduma ti kinaadda ti bassit a kuaderno a pangikur-itan dayta nga idea ta nasaysayaat nga ikur-it iti papel wenno iti electronics (ta manmano metten nga agusar ti dadduma iti papel, a kas kadatao, a di makasurat, usaren lattan ti desktop wenno laptop a pangikur-itan kadagiti sumangpet nga idea) ta dinto ket malipatan. Ta dumteng ket dumteng latta met ni lipat a kas mannanakaw iti kaltaang ti rabii a mangipanaw dayta a kapanunotan. Anian!
Uray daytoy a banag maitugotan latta ti dangadang ti Lawag ken Sipnget. Pinarsua ti Dios ti tao iti lubong. Idi nagrebelde ti nasukir nga anghel natnag wenno naipuruak iti daga; wenno kas iti mabasa kadagiti dadduma a babasaen, naibelleng iti daga.
Awan iti lubong dagiti balitok a bantay, balitok a karayan, balitok a kaykayo ken dadduma pay a kinabaknang ngem adu dagiti kankansion ken dandaniw a mangitunda iti kinatalinaay. Ti musa ket maysa kadagiti naindaklan a dayag ti Dios a Mannakabalin amin.#


text:
URDANETA CITY – Tallo ti natay a pakairamanan ti drayber idi maatalanda kalpasan a dimmungpar ti motorsikloda iti sabali a motorsiklo sadiay Manila North Road, Zone 7, Barangay Nacayasan ditoy siudad idi rabii ti Mayo 5.
Naireport nga agpapada nga awanen ti biagda da Wendel James Sison y Saguiped, 16, drayber iti Suzuki Raider 150, residente iti Sison Street, Barangay Bayaoas, Urdaneta City; John Paul Rimas y Cangco, 17; ken Ian Angelo Bagnas y Miranda, 17, agpada a residente iti Barangay Dilan-Paurido, Urdaneta City.idi maidanonda iti Urdaneta District Hospital.
Kas maibatay iti report, mapapati a nakasardeng iti abaga ti agpaabagatan a linia ti kalsada ti Rusi 125 motorcycle a nagluganan da Joel Apongol y Jaramilla, 41, ken dagiti sakayna a da Janice Apangol y Torres, 33, ken Precious Joy Apongol y Torres, 5, residenteda amin iti Lamao, Limay, Bataan idi sinapgid ti agpaabagatan a Susuki Raider 150 motorcycle.
Segun iti panagimbestiga dagiti polis, inatalan ti agpaabagatan met nga Isuzu Forward Truck a minaneho ni Edson Piano y Batara, 55; naasawaan, ken residente iti Bued West, San Vicente, Alcala, Pangasinan dagiti biktima a nagsagrapanda kadagiti grabe a sugatda ken puon ti nakatayanda.
Boluntario a simmuko ti drayber ti truck kadagiti nagresponde a polis ket maisagsaganan ti kaso a reckless imprudence resulting to multiple homicide maikontra kenkuana. (Manipud iti report ti PRO1)


text:
VIGAN CITY – Kabarbaro a drug personality ken maysa a tricycle driver ti natiliw iti nagsina nga operasion ti kapolisan sadiay Candon City ken ditoy a siudad idi malem ti Mayo 9.
Inaresto dagiti nagtitipon nga elemento ti Vigan CPS, PDEA ISSET 1 ken ISPDEU ni Oscar Masamoc Francisco, 31, awanan asawa, residente iti No. 215 Saint Rita Street, Brgy 186, Lower, Brgy Maricaban, Pasay City ngem agdama nga aggigian iti Brgy Capangpangan, Vigan City, Ilocos Sur kalpasan a nakumpiska iti ikutna ti dua a plastic sachet a naglaon iti mapapati a shabu bayat iti impakatda a buy bust operation idi agarup 9:56 ti rabii.
Segun iti polis, kabarbaro a masipsiputan a drug personality ni Masamoc.
Malaksid iti droga, nakasamsam pay dagiti polis iti P2,140.00 a mapapati a nagtaud iti naglakuan ti suspek iti droga.
Naipan ni Masamoc iti Vigan City police station para iti dokumentasion ken drug test examination idinto a naipatulod iti Provincial Crime Laboratory Office, Bulag, Bantay, Ilocos Sur dagiti nakumpiska kenkuana a droga ken kuarta,
Kabayatanna, natiliw idi agarup 5:40 ti malem iti daytoy met la nga aldaw ni Jonathan Casiño y Vicente, 30, naasawaan, ken residente iti Barangay Bagani Campo, Candon City bayat ti akto a panagaramatna iti masuspetsa a marihuana iti Candon City Arcade, Barangay San Jose.
Karaman kadagiti nasamsam dagiti polis iti ikut ni Casiño ti maysa a naluktan a plastic sachet a naglaon iti mapapati a bulong ti marihuana ken improvised smoking pipe a nagkarga iti mapapati a marihuana.
Nakalista ni Casiño iti watchlist ti kapolisan ditoy a drug personality nga agus-usar iti marihuana ken shabu.
Segun iti polis, boluntario idi a simmuko ni Casiño idi Septiembre 19, 2016 iti babaen ti Oplan Tokhang Operation Double Barrel ngem sinublianna man met laengen ti bisiona iti droga. (Tawid News)


text:
VIGAN CITY – Inaprobaran ti konseho ditoy siudad ti ordinansa a mangipalubos iti panag-operate ken panagparking dagiti GT van terminal ditoy siudad.
Iti butos a 9-0, inaprobaran ti city council ditoy iti 3rd and final reading ti ordinansa a pinutar ni Konsehal George Villanueva a mangipalubos iti panag-operate ken panagparking ti GT van iti terminal ditoy siudad.
Adda 10 a van ti inaprobaran ti LTFRB nga ag-operate ken sumrek iti hurisdiksion ti siudad nga agbiahe iti maikadua a distrito ti probinsia.
Naglasat ti nasao nga ordinansa iti nabara a diskusion sakbay a naaprobaran.#


text:
STA. CRUZ, Ilocos Sur – Maysa nga akusado iti panagkarnap iti motorsiklo ti nanglibas iti guardiana ditoy itay lawasna.
Birbiroken ita dagiti polis ni Chris John Lord Somera, 23, residente iti Dardarat, Tagudin, Ilocos Sur, sumangsango iti kaso a carnapping gapu iti mapapati a panangitalawna iti motorsiklo ni Sta. Cruz SK Fed. Pres. Mark Anthony Javonillo idi napan a bulan.
Segun iti report, nagpakada ni Somera a mapan iti comfort room iti municipal building agsipud ta dadael ti pagpaknian iti police station.
Kinuyog daytoy ni SPO1 Danny San Andres ngem idi addan ti suspect iti uneg ti CR, timmapuak iti tawa sa nagtaray. Kinamat ni San Andres ngem dinan nakamatan.
Iti pannakaisurat daytoy, madama ti nainget a manhunt operation dagiti polis iti nasao a suspetsa.#


text:
CANDON CITY – Menor de edad pay laeng daytoy suspek ngem napudoten ti panagul-ulona ken bumagsol payen no makiriri.
Binagsol ni Lito (parbo a nagan ta menor de edad), 17, ti kalugaranna a kinasubangna sadiay Salvador 2nd ditoy siudad idi Pebrero 19.
Naitaray ni Marlon Orpilla, 31, residente iti nadakamat a barangay tapno maagasan ti sinagrapna a sugat iti makannawan a paset ti bagina gapu iti panangbagsol kenkuana ti menor de edad.
Naglibas ti menor de edad, kuyogna ti imuko kalpasan a binagsolna ni Orpilla.
Saan a nailanad iti report no ania ti ramut ti panagsubang dagiti agkalugaran.#


text:
Sarita ni Jaime M. Agpalo, Jr.
(Maikapat a paset)
Agparparikna ken ni Inocencio a pakaunan iti pannakapukawna met iti ay-ayatenna ti kellaat a panagpukaw ni Adora. Kasla narba ti nangato a langit ket nagrusod iti lulonanna ti pannakadayyeg. Anian a nagsaem ti marikrikna ni Inocensio. Saan a makatagtagari, maikulkuleng, sinallukoban iti nalimdo a lubong. Daytan ti lubongna: maikulkuleng, agmalmalanga, naliday, naliday unay unay kabayatan a dina napupuotan ti panagregreg dagiti aldaw, dagiti bulan ken ti tawen. Iti edadna a duapulo ket dua, madlaw iti maratimmukelen a rupa ken nasabang a pammagina ti tayagna a lima a kadapan ken lima a pulgada iti kayumanggi a kudil, kasla saan nga inapunan ti agsapa ken kinakaranting ta ad-adda a maimutektekan ti nasaem nga inna marikrikna—saem a saan a masinuo no kaanonto a maikkat ken pumanaw iti sab-ok ti panunotna.
Ngem ti nalasbang nga impormasion nga indanon kenkuana ni Carlito iti maysa a malem nga adda manen ni Inocensio a nakapannimid iti papag iti sirok ti kaimito iti dayaen ti balayda, ti nangited iti lawag, iti namnama, a nasken a makasaritana ni Adora—a mapagbalbaliwna, a diayanan iti inda panagkallaysa nga isu dayta ti ammona a rugi iti panangabaruananda iti biag.
Isu a sapsapulenna ni Adora iti red light district; ngem dina met ngarud ita masarakan…
KINASAO manen ni Inocensio ni Carlito, ket pinennekna ti impormasion nga indanon daytoy. Kuna ni Carlito nga iti mismo a ridaw ti The Sensation International Club iti katengngaan ti Bayview Avenue ti nakakitaanna ken ni Adora. Inkeddeng ngarud ni Inocensio a sadiay ti inna pangsarakan ken ni Adora. Wen, kanayon a malablabsanna dayta a club iti inna panagsawar, pasaray pay sumirip iti uneg ngem naynay met sitaen dagiti dagiti tallo a natatayag ken dadakkel ti pammagida, maskulado a bouncer, isu a nagbalin a patalliawtaliaw laeng iti ruar ti pasdek.
Inkeddeng ni Inocensio Cordova a sumrek iti uneg dayta a club ita a rabii. Uray no saan nga umin-inum iti nasanger wenno serbesa, nasken nga uminum iti serbesa tapno mapalubosan a sumrek iti uneg. Ta iparit dagiti maskulado a bouncer ti agsiripsirip, isu a sumrek laengen iti uneg, uminum iti serbesa uray no dina pay napadasan ti timmimtim.
Iti iseserrek ni Inocensio iti uneg ti club, kasla simrek iti koral dagiti nagduduma nga ayup nga agsapsapul-mabisin iti kaimudingan a ragsak: iti sakbibi dagiti arasaas, kinnuldit, arikap, isem ken garakgak a kinulong-inabungotan ti asuk ti sigarilio; iti karisma ti burek ti arak wenno agos ti serbesa a pagtamtampisawan ti aneng-eng dagiti kurimed a tignay ti agbuangger a pakinakem a manggun-od iti tarigagay ni lasag. Saan a lubong ni Inocensio ti nastrekna a lubong ngem nasken met nga agtampisaw iti simrekanna nga agal-alinuno nga agos, a makigamulo, nga agpammarang, a makitaktakunaynay, a makidanggay iti lubong dagiti kalapati a nababa ti tayabna tapno mapennekna a nalaing ti gagarana. Nagtugaw daytoy iti nagbubukel, pangmaysa a tugawan iti sanguanan ti bar counter nga aglako iti tagaytagay nga arak, kabayatan a silsilnagan dagiti nagduduma a maris ti agkiddiakidiap a bombilia a kasla mangkumkompas iti tokar dagiti gumarampang a sonata.
Immadalem ti rabii. Iti dua a serbesa nga inin-inut nga itangad ni Inocensio mariknanan ti pannakaulawna, ngem saanna a makita ti anniniwan ni Adora, uray pasaray tumaliaw iti entablado iti tengnga ti salonan a pagsalsalaan dagiti lamolamo nga Eba—ngem saan nga interesado ni Inocencio kadagita a buya ta nagaraw itan dagiti matana a silsilnagan dagiti dekolor, agiddep-saan a bombilia a mangbigbigbig iti asinoman nga Eba; ngem adda pay dagiti sumagmamano a saanna a mairupaan nga adda iti lukong dagiti pribado a siled, a mangilimed iti mata ti publiko ti pribado a tignay ken panggep.
Impakita ni Inocensio ti ladawan ni Adora iti maysa a waiter no am-ammona, ngem ngilangil ken isem laeng ti sungbat ti panayagen, pangrapisen, pamudawen ken pangarantingen ti panagtigtignayna a waiter; ngem idi pinapetpetanna iti kalalainganna a tip, kinunan ti waiter nga aguray ta kitaenna no sadino ti yanna. Imbaga ni Inocensio ti naganna nga isu ti ibagana ken ni Adora, ket naipigketen dagiti mata ni Inocensio iti likudan ti waiter a nangpanda a simrek kadagiti pribado a siled. Idi agsubli ti waiter, imbaga daytoy nga adda pay kustomer ti sapsapulenna iti pribado a siled iti suli iti daya. Naguray latta ni Inocensio. Nagorder pay iti beer ket inin-inutna manen a tinimtiman uray no ulaw-ulawenen.
Adda iti uneg ti pribado a siled ti ay-ayatenna? Nagsennaay ni Inocensio, ta anian ta nagbalinen a kalapati a nababa ti tayabna ti ay-ayatenna? Nasken nga isalakanna, isalakanna! Saan a kaitutopan ni Adora dayta a klase ti panagbiag. Ket nagbuya ni Inocencio iti panagsala dagiti lamolamo nga Eba a mangkomkompas kadagiti maipatangatang a gumarampang a sonata; ket iti panagpaliiw ni Inocensio kadagiti mata tunggal Eba nga agsala a lamolamo iti entablado, awan ti naimatanganna a rimat ti lawag, saanna nga ammo no apay—ngem iti nutnutnotan ti mugingna awan ti kalapati a nababa ti tayabna a maragsakan nga agpayakpak iti nababa ken nasipnget a lubong—no di ket koma iti namaris a lubong iti kalangitan.
Idi kinasarita ti waiter, imbagan daytoy a nakaruaren ti ur-urayenna, kaduana ti kustomer daytoy ket saanna nga ammo no sadino ti tinurongda. Madi ti rikna ni Inocensio, ulaw-ulawen. Nagbayad, ket rummuar koman idi saanna a naigagara a nadalapus ti lamisaan dagiti naariwawa a lima a lallaki ket napattog dagiti in-inumen dagitoy; nagpakawan ni Inocensio ngem saannan nga ammo no ania ti sarapaenna kadagiti danog, arrabis ken kugtar agingga a nariknana ti pannakamalo ti botelia ti ulona, iti apges iti naduyok a bakrangna ket naawanan iti puot.
(Adda tuloyna)


text:
Segun iti data a rinuk-atan ti National Epidemiology Center, addan 11,871 a kaso ti dengue a nakatayan ti 77 a tattao iti umuna a tallo a bulan daytoy a tawen.
No maikumpara iti rekord ti nagsakit iti dengue iti umuna a tallo a bulan idi napan a tawen, immadu iti 51.5 a porsiento ti kaso ti dengue ita a tawen.
Kaaduan ita a naireport a kaso ti dengue ti naggapu iti National Capital Region, Central Visayas, Eastern Visayas, Calabarzon (Cavite, Laguna, Batangas, Rizal, Quezon), Zamboanga, ken Akinlaud a Visayas.
Napaliiw pay ti panag-tatappal dagiti kaso a dengue iti Caloocan, Valenzuela, San Fernando City iti La Union, Jaen, Nueva, Rodriguez, Antipolo City iti Rizal; Mogpog, Marinduque; Naga City, Camarines Sur; Roxas City, Capiz; Passi City, Iloilo ken Bacolod City, Negros Occidental.
Iti data a naggapu iti NEC, saanen nga ubbing laengen ti dalapusen ti dengue ta mani-pud iti maysa a tawen agingga iti 90 ti nagsakiten iti dengue iti nadakamaten a tallo a bulan.
Sakbay daytoy, imballaag ni Department of Health Secretary Esperanza Cabral a presente ti dengue iti intero a tawen ket saan koma nga aleng-alengen dagiti tattao daytoy a sakit.
Maysa nga inyunay-unay ni Sec. Cabral ti panagannad dagiti tattao iti panagaramatda kadagiti containers a pagur-nonganda iti danum nangruna ita a napudot ti panawen ken agsagsagaba ti pagilian iti tikag gapuen iti El Niño phenomenon. No kastoy ngamin ti tiempona, kapilitan nga agurnong dagiti tattao kada-giti dram ken sabali pay a containers iti danum nga aramatenda iti inaldaw a panagbiagda. Ngem yan ti rigatna, kaadduan-na kadagitoy ti awan ti kalubda ket ditoy ti pagbalayan ken pagitlogan dagiti lamok.
Wen, kaka, saanmo a tag-tagibassiten ti didigra nga ipaay ti bassit nga insekto a kas iti lamok, ta maysa a klase daytoy ti pagtataudan iti sakit a dengue nga agingga ita ket saan pay a mapugipog ket tinawen metten a lumtuad.
Ti dengue ket sakit nga agtaud manipud iti dua a kita ti lamok: ti Aedes Aegypti ken Aedes Albopectus. Dagitoy dagiti lamok nga agkagat iti aldaw a kangrunaanna kada-gitoy ti babbai, ta ti masisipda a dara isu ti pangbiagda kadagiti itlogda. Kuna dagiti managsu-kisok nga iti bigbigat no apag-ruar ti init ken iti malem a dandanin sumipnget ti kapi-ngetda nga agkagat.
Daytoy ngarud ti gapuna a sangkaballakad dagiti doktor ti panangipakattayo ti 8 o’clock ken 4 o’clock habit.
Kunada pay nga agarup 30 nga aldaw ti kapaut ti biag dagitoy a lamok. Agarup ma-minpat nga agitlog ti babai nga Aedes iti unos ti panagbiagna ket ag-60-100 ti kaadu ti mayit-logna iti maminsan. Pagitlo-ganda ti danum, nadalus man wenno narugit, no saan nga aggargaraw (stagnant water). Agbalin a kitikiti (wrigglers) dagiti agpessa nga itlog. Kalpasan ti 5-7 nga aldaw, agbalinda metten a naan-anay a lamok.
(Maigibusto)


text:
Amianan nga Ungto
Nagsasabtan: 90°N 0°W / 90°N -0°E
Ti Amianan nga Ungto, ammo pay a kas ti Heograpiko nga Anmianan nga Ungto wenno Naindagaan nga Amianan nga Ungto, ket, suheto kadagiti pannakaipalpalawag dita baba, ket naipalpalawag a kas ti puntos idiay Akin-amianan a Hemisperio a ti aksis a pagtayyekan ti daga ket mangsabat ti rabawna. Daytoy ket nasken a saan a maiyallilaw iti Ungto ti Magnetiko nga Amianan.
Ti Amianan nga Ungto ket isu ti akin-amianan unay a puntos ti Daga, a naisanglad ti kaatiddog ti diametro a kasumbangir ti Abagatan nga Ungto. Daytoy ket mangipalpalawag ti heodetiko latitud ti 90° nga Amianan, ken ti pay turong ti pudno nga amianan. Idiay Amianan nga Ungto amin a direksion ket tumurong iti abagatan; amin a linia ti longitud a pagsasabtan idiay, tapno ti longitudna ket mabalin a maipalawag a kas ania man a pateg ti degrado.
Bayat a ti Abagatan nga Ungto ket naisanglad idiay kontinental a masa ti daga, ti Amianan nga ungto ket mabirukan idiay tengnga ti Taaw Artiko idiay katengaan ti dandanum a kankanayon a naabbongan kadagiti kanayon nga umal-alis a yelo ti baybay. Isu a daytoy ket saan a mabalin kadagiti panagipatakder ti permanente nga estasion idiay Amianan nga Ungto (a saan a kas iti Abagatan nga Ungto). Nupay kasta, ti Kappon ti Sobiet, ken kalpasan daytoy ti Rusia, ket nangipatakderda kadagiti adu a napatpataray nga agan-anud nga estasion iti sapasap a tinawen manipud idi 1937, nga adu kadagitoy ket limmabas wenno asideg idiay Ungto. Dagiti kinaudi a panagadadal ket nangipadto a ti Amianan nga Ungto ket mabalinton nga awan yelona kadagiti tiempo gapu ti panagpabassit ti Artiko, nga adda dagiti gatad ti panawen a naggigiddiat manipud ti sumaruna a tawen[1][2] aginggan ti limapulo a tawtawen wenno adadu pay.
Ti kaadalem ti baybay aidiay Amianan nga Ungto ket narukoden iti 4,261 m (13,980 ft) babaen ti Ruso a maipabatok a Mir idiay 2007[3] ken iti 4,087 m (13,410 pié) babaen ti USS Nautilus idi 1958.[4][5] Ti kaasitgan a daga ket kadawyan a naibagbaga a ti Isla ti Kaffeklubben, idiay akin-amianan nga aplaya ti Greenland iti agarup a 700 km (430 mi) a kaadayo, ngem adda dagiti saan a permanente a bangkag ti graba nga asasideg a naisanglad. Ti kaasitgan a permanente a natagtagitao a lugar ket ti Alert idiay Rehion ti Qikiqtaaluk, Nunavut, Kanada, a mabirukan idiay 817 km (508 mi) manipud ti Ungto.
Dagiti nagibasaran[urnosen | urnosen ti taudan]
- ^ Richard Black (2001-04-08). Baro a Balaag iti panagtunaw ti baybay Artiko. BBC
- ^ David Ljunggren (2009-03-05). Ti yelo ti kalgaw nga Artiko ket mabalin a mapukaw intono 2013: eksperto. Reuters
- ^ Ti Ruso a maipabatok ket nangikabil ti wagayyway idiay Amianannga Ungto, Reuters, Agosto 2, 2007
- ^ William Anderson (1965). ""HayTилyc" y CeBepHoro пoлюca". Voenizdat. Naala idi 2012-01-12.
- ^ Mouton, M.W. (1968). Ti Internasional a Turay dagiti Rehion ti Polar. Acadimie de Droit International de La Ha. pp. 202 (34). Naala idi 2012-01-12.
Adu pay a mabasbasa[urnosen | urnosen ti taudan]
- Frederick, Albert Cook.; Peary, Robert E.; Melville, George W. (2003). Panagbirbiruk ti Amianan nga Ungto. Ti Lyons a pagmalditan. ISBN 1-59228-072-2.
- Pal, Christopher (2002). Ti Datdatlag a Lugar iti Daga: Ti Panagduktal manen ti Amianan nga Ungto. Writer's Showcase. ISBN 0-595-21454-1.
- Fairfield, William (1885). Paraiso a Nabirukan ti Duyan ti Kaputotan ti Tao idiay Amianan nga Ungto ti Panagadal ti Prehistoriko a Lubong. Houghton, Mifflin. ISBN 0-665-37759-2.
Dagiti akinruar a silpo[urnosen | urnosen ti taudan]
Midia a mainaig iti Amianan nga Ungto iti Wikimedia Commons


text:
Johann Wolfgang von Goethe
Ni Johann Wolfgang von Goethe (Panangibalikas nga Aleman: [ˈjoːhan ˈvɔlfɡaŋ fɔn ˈɡøːtə] ( denggen), 28 Agosto 1749 – 22 Marso 1832) ket maysa idi nga Aleman a mannurat, artista, ken politiko. Dagiti bagi ti obrana ket mairaman ti epiko ken lirika daniw a naisursurat kadagiti nadunmaduma a metro ken estilo; prosa ken berso dagiti drama; panagilaplagip; ti maysa nga autobiograpia; literario ken estetika akritisismo; dagiti treatado iti botanika, anatomia, ken maris; ken dagiti uppat a nobela. Iti pay maipatinayon, dagiti nadumaduma a literario ken sientipiko a pirgis, ken sumurok a 10,000 sursurat nga insusuratna ken dagiti gangani a 3,000 inladladawan.
Dagiti akinruar a silpo[urnosen | urnosen ti taudan]
Midia a mainaig kenni Johann Wolfgang von Goethe iti Wikimedia Commons
Dagiti inadaw a sasao a mainaig kenni Johann Wolfgang von Goethe iti Wikiquote (iti Ingles)


text:
Adda pagsasao a no pinadawatam ti kaarrubam iti bunga, inikkam laeng iti taraonna para iti dayta nga aldaw; ngem no pinadawatam iti paramut wenno patubo, taraonna iti agnanayon.
Maiyaplay dayta a pagsasao iti programa ni DSWD Secretary Dinky Soliman a conditional cash transfer (CCT) kadagiti poorest among the poor wenno kapapanglawan kadagiti napanglaw a Filipino. Mapattapatta nga agdagup dagiti family benepiciaries iti 4.6 milion a pakailatangan ti pondo a P21.19 bilion. Iti laengen pannakaiwaras ti P17 bilion kadagiti benepisario ket agdagupen iti P4 bilion ti gastosen agsipud ta mangiyemplo ti DSWD iti kabarbaro a 4,000 nga empleado a kanayonan ti 2,000 a siguden nga empleado.
Iyimplementar ti 4 Ps (Pantawid Pamilyang Pilipino Program) ken ti KALAHI-CIDSS ti nasao a programa.
Ngem saankami a komporme kadaytoy nga addang ni DSWD Secretary Dinky Soliman. Saan a long term solution daytoy a mangikkat wenno mangkissay iti bilang dagiti nakurapay. Masirmatami ketdi a silulukat a ridaw ti kurapsion daytoy a programa.
Dakkel unay dayta a budget nga iwaras-ipadawat ti gobierno idinto ta agkurkurang dagiti kangrunaan a kasapulan a serbisio dagiti umili, kas iti edukasion, salun-at wenno dagiti basic services.
Maysa pay a mangted iti panagduadua ti saan a nalawag a pakaiwarasan ti gatad, no asino dagiti kakurapayan kadagiti amin a nakurapay. Saan met ngarud nga ilatak ni Secretary Soliman ti kinaasino dagitoy.
Dagiti kakurapayan kadagiti amin a nakurapay ket saanda laeng nga agnaed kadagiti urban area, lalona iti Metro Manila no di pay uray kadagiti probinsia aglalo kadagiti sulsulinek a lugar a narigat pay a danonen ti aniaman a pampasahero a lugan. Ditoy ti ammomi a yan dagiti pudpudno a kakurapayan kadagiti nakurapay.
Ken ni Senador Juan Ponce Enrile, masarakan dagiti poorest among the poor kadagiti nasulinek a kabarongbarongan iti igid ti baybay.
Dakkel ti tendensiana nga agtinnag laeng iti korapsion ti programa gapu ta saan a nalawag no asino dagiti kakurapayan kadagiti amin a nakurapay a pakabusbosan manen ti kuarta ti gobierno a naggapu kadagiti taxpayers.
Saanmi a pagduaduaan ti kinasayaat ti motibo ti programa ta nasken a matulongan dagiti kakurapayan kadagiti nakurapay. Laeng ta saan a kas iti agmatuon nga init ti kalawag dagiti annuroten ken reglamento ti nasao a proyekto ken kinaasino dagiti benepisario. Kasapulan ti transparency iti implementasion ti kastoy a gannuat.
Saan a duol ti kasapulan dagiti kakurapayan kadagiti amin a nakurapay no di maipaayanda koma iti disente ken mapangnamnamaan a trabaho tapno mabiag manen dagiti arapaapda. Ta agingga nga adda arapaap ti tao, saan a mapukaw ti posibilidad a makapanaw iti kinakurapay.
Tulongantayo dagiti kakurapayan kadagiti amin a nakurapay, wen, rumbeng la unay dayta. Ngem maitutop kadi a limosan ida iti binulan imbes nga ikkan ida iti disente ken mapangnamnamaan a trabaho?#


text:
Immuna a naaramid ti Parada. Invocation ti inakem ni Pastor Eddie Suniga ken Pambansang Awit ken ni Ms. Laura V. Flores, FPTA President.
Pinagsapata ni Mayor Josh Edward S. Cobangbang dagiti kabarbaro nga Opisiales ti Federated PTCA Officers iti Cabugao UCCP Preschool.
Iti mensahena, impeksa ni Mayor Josh Edward ti ragsakna a makipagselebrar kadagiti ubbing ken nagannak ta iti naminsan a gundaway ket nagrugi met a nagbasa ditoy a pagadalan iti panagubingna.
Inallukoyna dagiti nagannak a maipamaysa koma a maasikaso ti pagtaraon dagiti ubbing nga agdakkel tapno maikkanda iti naan-anay a sustansia a makanda wenno masasao a balance diet ngem iti maipaunegda a junk foods.
Nag-Welcome Address ni Mr. Crisente S. Cachapero, Federated PTA President. Kimmablaaw ken pinagyamananna dagiti pammatigmaan ti Ama ti Ili kadakuada a nagannak ket dinakamatna ti pateg ti agtultuloy a panagtutunosda a mangtarabay kadagiti ubbing tapno tuman-ayda a pagwadan nga umili.
Naiballaet dagiti Presentation Number dagiti Nursery ken Kindergarten Pupils ken Parents a nangray-aw kadagiti nagbuya.
Nangipaay met ti Mensahena iti Closing Remarks ni Mrs. Fe Marie Flores Valdez, Officer-in-Charge ti Cabugao UCCP Preschool. Kimmablaaw ken nagyaman iti amin a nagatendar. Inikkanna met ti kaipapanan ti Tema ti selebrasion iti Nutrition Month 2016. Bininsana ti pateg ti nasayaat a panangmuli kadagiti ubbing a pundasion iti napintas a panagtan-ayda nga agad-adal.
Kalpasan ti Programa, naaramid ti salu-salo dagiti ubbing ken nagannak kadagiti naisagana a pagtaraon a napagsasanguan a pangparagsak iti panagtitiponda manen.
Nagpaay nga Emcee da Ms. Carissa Joy Cachapero ken ni Ms. Sheila Marie Salom. # (Web In-Action)


text:
wikwikipedia latta, makapasakit ulo a talaga!
manen, agsakit ti ulok a mangtamtaming iti daytoy rinugiak nga articulo iti wikipedia.org. adu ti "pasaway" a mangipapilit iti kayatda ngem dida met ngarud nga ilawlawag no ania ti natibker a basar wenno scholarly a referencia koma no sapay a baliwan wenno ikkaten/nayonanda ti kastoy wenno kasta a termino wenno balikas iti articulo.
ti pagpupudotan daytoy a tao ("don't make me mad" kunana kaniak, sus, apo, kaam-amak man, hehe!) ket daydiay pay met impanko a salaysay ni apo jose a. bragado, ti "iloko literature: a historical sketch," a naipablaak iti libro a lingka, anthology of iloko literature in english nga impablis ti gumil metro manila ken inedit da appo honor blanco cabie, cles b. rambaud ken daydi placido r. real jr. ipapilit daytoy a tao no kano english ket rebbengna nga ilocano a saan ket nga ilokano. c kano imbes a k. well, kaniak laeng, bukodna la nga opinion daytoy. actually, acceptable iti english uray man c wenno k ti maaramat. ngem ti imasna, binaliwanna pay dagiti orihinal a termino iti salaysay ni apo bragado: ti "iloko" pinagbalinna ketdin nga "ilocano" (kas koma "iloko writer" pinagbalinna nga "ilocano writer" ken "iloko poetry" pinagbalinna nga "ilocano poetry") a nakadadaelanen ti orihinal nga ayug ken panggep ti nasao a salaysay. dakkel ti gidiatna no baliwan dagitoy a termino iti salaysay. sabali no kuan ti ibagbagana, ket makaulaw. kitaenyo ditoy ti palawagko maipapan itoy.
makapasakit a talaga't ulo ta no kasta nga isublik ti orihinal a salaysay, apannanto manen man metten isubli ti ineditna. sana ibaga: "junked unnecessary revisions by Mr. Roy V. Aragon a.k.a. Saluyot." ket sinno met ti di masuron ita? ania, ibasurana ti revisionsko kano? ket saanko met actually a revisions dagidiay ngarud ta isuna ti nalawag a mangrebrebisar iti orihinal a salaysay ni apo bragado ket isubsublik laeng ti kasisigud ti salaysay. diak maawatan ti panggep daytoy a tao. di makaaw-awat. dawdawatek laeng met a mapreserba koma ti orihinal a salaysay kas panagpadayaw koma met ken bassit la a respeto ken ni apo bragado iti orihinal nga intensionna iti salaysayna. ken kasta payen, no adda koma met bassit respetona kadatao, kas nanginaw ken nangirubuat ken nangirugi iti nasao a wikipedia article, inna met koma, a, ikonsulta nga umuna wenno ipakada (ta kasta la ngarud ti annuroten iti wikipedia maipapan iti major edits wenno reverts) kadatao ta pagsasaritaan (ta adda la ngarud met nailatang nga article discussion area wenno talk page ti wikipedia) a nasayaat dagitoy a panagedit. ngem awan met, inna ketdi insultuen datao ("Ilocano is the standard English spelling and Wikipedia is written in English. Roy V. Aragon, don't you understand that? Can you understand my simple English?" inna indugsak piman). basaen ken pagpampanunotanna koma bassit ti wikiquette, hehehe!
tapno masukimatyo, kitaen ditoy ti comparison ti orihinal a salaysay ken ti editing nga inaramid 'toy kunkunak a tao. kitaenyo man ketdi no ania met ti maisingasingyo? ti orihinal a salaysay ket daydiay nahighlight iti duyaw iti kanigid a column, ti met revised ket diay nabalkot iti berde iti kanawan. dagiti nalabaga a letra ket isu dagiti balikas a nabaliwan wenno inikkat daytoy kunkunak a tao. (diak ammo no talaga a gandatna ti mangangaw kadatao, ngem kas madlawyo, iti revisionna, napanna pay inikkat ti link ti blogko a geekmannurat, hehehe! apay, saanak, aya, ngata a maikari a maawagan wenno maibilang kas ilokano writer?)
isu, ket isu ngarud, iti agdama, inikkatko pay laeng temporarily ti salaysay sadiay ni apo bragado ta diak itulok a marangrangkay. kababain met ken ni ninong joe (ninongmi iti kasar ken jane), baka ket no ungtannak ta napankonto met im-impan ngamin! pagsasaritaan pay no maipanto met laeng wenno saanen. no saanen ket panggepko ti mangsurat lattan iti bukodko a salaysay maipapan iti pakasaritaan ti gumil tapno awan ti pakabasbasolan.
hmmm.


text:
SUNGBAT KEN NI INA
-unnoy ti maysa nga ina.
patgek nga ina,
diyo koma gamden a panunoten
a markas ti kawar a nakaigalutan
dagiti lagipmi kadakayo
ditoy simmangbayanmi a ganggannaet a disso.
saksimi dagiti kawaw a rabii a mangsungsungka dita
no kasta nga iliktadyo dagiti agdan, itangepyo dagiti tawa
kadagiti maam-amak a sardam a napnot’ taul ken alang-ang,
wenno lukag-putok ti badigard ni apo mayor a nabartek ken agpagunggan,
a mangsallin naimnas a ridepyo, uray nabugguongan
la a bulong ti marunggay ti pinangrabiiyo...
ilislistami latta dagiti agtinnag
a tinukel ti lua dagiti balo ken ulila
a kailiantayo a mangsawsawar kadagiti ammada
a nayulog kadagiti nasipnget a sardam,
a sapsapulenda iti nagmanto a langit
daydi maudi nga arakup, daydi maudi a pakada:
“annak, agsingsingpetkayo, isublidakto met laeng…”
agmuttalengkami latta iti lagip
dagiti agpaspasuso nga inna
iti sanguanan dagiti nanumo a dulang wenno lamisaan
a mangur-uray kadagiti amma wenno annak
a nagsawar iti nabangles a makan
kadagiti pagbasuraan da apo baknang…
agkibbayokami latta iti damag
maipanggep kadagiti appotayo nga agtuturay
a nangikisap iti innapuy ti namnama,
a nangarub-ob iti dinengdeng ti hustisia,
ken nangati iti malabi ti danum ti ayat ken asi,
potahe a paglalanglangan koma
iti mangurkuranges nga ili.
malaglagipdakayo latta, patgek nga ina
ket dinto aggibus ti sirkulo ti ayat
iti laksid ti ipapanaw ken panagkatangkatang,
iti panangsapsapul iti sungbat ti doliar, euro, yen ken riyal
kadagiti saludsod ti pisos a di masarakan
iti disso a nakaipasngayan…


text:
CANDON CITY – No saan a naggawid ti misis daytoy biktima, di koma nasukalan a tinakaw ti trabahadorna ti paltogna.
Nagreport iti polis ni Rexon Valdez y Acutan, 46, naasawaan, ken residente iti Barangay Allangigan 1st ditoy siudad, a tinakaw ti maysa a Nestor Galcon, Jr., 17, awanan asawa, kalugaranna, ti paltogna a Cal. 45 Norinco ket mapapati nga inwayatna daytoy idi Pebrero 9.
Iti dayta nga aldaw, naggawid ni Bella, asawa ni Valdez, maestra, ket nadatnanna ni Galcon iti uneg ti balayda.
Nagsuspetsa ni Bella ket tinawaganna ti lakayna no binaon daytoy ti suspek a mangala iti maysa nga enbelop iti uneg ti balayda.
Naggawid ni Valdez ket ditoy a naduktalan a mapukpukaw ti paltogna.
Mapapati nga insalda ni Galcon ti paltog ti amona.#


text:
NARVACAN, Ilocos Sur – Nabigbigen ti bangkay a nasarakan iti Sitio Kakaldingan, Barangay Lungog, ditoy nga ili idi agsapa ti Hulio 29.
Kinumpirma ni Sydney Binunag y Balanag, 42, naasawaan, ken residente iti Poblacion, Calanasan, Apayao, a ti kaanakanna a ni Alonzo Batayan, Jr. y Agulla, 23, ken kalugaranna ti nasarakan a bangkay sadiay Sitio Kakaldingan.
Kinuna ni Binunag a pimmanaw ni Batayan iti lugarda duan a lawas ti napalabas ket mapan koma iti Solsona, Ilocos Norte a paggianan ti inana nga addaanen iti pamilia ngem saanen a nagsubli. Mapapati nga adda sakit a mental ti biktima.
Kinuna ni Binunag a dina maawatan no kasano a nakadanon ni Batayan iti ili a paggigianan ti inana ken iti Narvacan, Ilocos Sur.#


text:
VIGAN CITY – Natiliw babaen iti nagsina nga operasion dagiti panakabagi ti linteg ti dua a masuspetsa a marijuana queen ditoy rehion uno.
Nainaganan dagiti natiliw a da Wilmalyn Madino Alacdis, 23, taga-Poblacion, Kibungan, Benguet ken ni Juliet Pagaden, 45, residente iti Amilongan, Alilem, Ilocos Sur.
Natiliw ni Alacdis idiay Ipet, Sudipen, La Union idinto a naaresto ni Pagaden iti pagtaenganda idiay Alilem babaen ti warrant of arrest nga imparuar ni Judge Francisco Ante, Jr., iti MCTC, Vigan City.
Nakumpiska ken ni Alacdis ti 2 a kilos ti marijuana bricks idinto nga 6 a kilo ti napagango a marihuana ken ni Pagaden.
Napatawan dagiti dua iti piansa a sag-P20,000.
Naisayangkat ti operasion babaen ti nagkaysa a puersa ti polis ti Alilem, Ilocos Sur, Sudipen, La Union, RIID, RMG ken PDEA.
Mapapati a kameng dagiti dua iti sindikato ti droga nga agrikrikorida iti Metro Manila, Tarlac, Cavite, Cordillera ken Ilocos region.


text:
Tuesday, March 3, 2015
FAMILY DEVELOPMENT SESSION TI 4 P’s, MAYSA A TOPIKO TI TUNGGAL BULAN
Cabugao, Ilocos Sur –Agtultuloy ti pannakaaramid ti Family Development Session (FDS) iti Pantawid Pamilyang Pilipino Program (4 P’s) kadagiti 33 a Barangay ti ili a Cabugao, Ilocos Sur iti Tawen 2015 ket narugian manen ti sabali a topiko iti bulan ti Marso a napauluan iti: “Pangangasiwa ng Stress” nga itden ti Civil Society Organization ti North Luzon Bible Baptist Church, Sinait, Ilocos Sur.
Daytoy ket isaysayangkat ti Municipal Operations Office ti 4 P’s-MSWDO Cabugao a buklen ti Team A ken Team B nga idauluan da Ms. Jessie Ann O. Tabut ken ni Ms. Rosemarie C. Pespes kas panagsaganadda ken babaen iti panangtarabay ni MSWD Officer Mrs. Lydia S. Gazmen.
Umabot ti dua agingga iti tallo a Barangay ti maileppasda a pagmitingan iti tunggal aldaw. Kinuna ni Miss Aida S. Cueto, Municipal Focal Person ti 4 P’s ket maangayto ti miting ti Municipal Advisory Committee (MAC Meeting) ti Pantawid inton Marso 11, 2015 nga idauluan ni Mayor Edgardo “Ediboy” S. Cobangbang, Jr. tapno agtultuloy a mataming dagiti kangrunaan nga aspeto ti programa para iti serbisio a maipaay kadagiti 4 P’s iti ili a Cabugao, Ilocos Sur.
Daytoy a pro-poor program ti LGU-Cabugao ken ti DSWD ket agtultuloy a maipatungpal kadagiti kualipikado a Benepisiario iti 33 a Barangay ti ili a Cabugao, Ilocos Sur. # (Web In-Action)
Daytoy ket isaysayangkat ti Municipal Operations Office ti 4 P’s-MSWDO Cabugao a buklen ti Team A ken Team B nga idauluan da Ms. Jessie Ann O. Tabut ken ni Ms. Rosemarie C. Pespes kas panagsaganadda ken babaen iti panangtarabay ni MSWD Officer Mrs. Lydia S. Gazmen.
Umabot ti dua agingga iti tallo a Barangay ti maileppasda a pagmitingan iti tunggal aldaw. Kinuna ni Miss Aida S. Cueto, Municipal Focal Person ti 4 P’s ket maangayto ti miting ti Municipal Advisory Committee (MAC Meeting) ti Pantawid inton Marso 11, 2015 nga idauluan ni Mayor Edgardo “Ediboy” S. Cobangbang, Jr. tapno agtultuloy a mataming dagiti kangrunaan nga aspeto ti programa para iti serbisio a maipaay kadagiti 4 P’s iti ili a Cabugao, Ilocos Sur.
Daytoy a pro-poor program ti LGU-Cabugao ken ti DSWD ket agtultuloy a maipatungpal kadagiti kualipikado a Benepisiario iti 33 a Barangay ti ili a Cabugao, Ilocos Sur. # (Web In-Action)
Posted by Bayan ng Cabugao, Ilocos Sur at 10:33 AM
Subscribe to: Post Comments (Atom)


text:
Sisusugat nga Agsapa
Kasla layap nga umagibas ti gilap ti napalabas nga apuy iti rabii a mangsiram iti rimat ti ubing pay nga init. Agdildilpat ti uleg iti suli A kas man napnek unay iti nasiblokanna a manok iti sardam. Agur-urok ni ama itan ta nakabuelo iti ridepna a di agsisilpo. Nakamulagat ni ina a mangmirmira iti nalidem a bobeda. Naatap ti ridep iti panunot a sisusugat A dinuyok ti sarming a bettak. Kasla rueda ti panagtayyek ti nakulkol nga utek. Idinto nga iti talinaay ti sumirip koman a lawag adda gurruod nga agbalballaag. Apay ngata a nasipnget ti kayanak nga agsapa A kas man makipagrikna iti langit nga aglulua? --LINDA T. LINGBAOAN


text:
CANDON CITY – Maysa a babai a motorista ti nayospital kalpasan a nakidinnungpar ti motorsiklona iti maysa a kotse iti Barangay San Antonio ditoy siudad.
Segun iti report ti polis ditoy, sumrek koma iti national highway ti Mitsubishi Montero, addaan plaka AEW-286, a minaneho ni Candonino Gazmen, residente iti San Jose, ditoy siudad ngem simmungad ti ti agpaabagayan a Euro 100 a minaneho ni Janet Elegado ket nagdinnungpar dagiti dua a lugan.
Naitaray ni Elegado iti ospital. Nagsagrap iti pannakadadael dagiti lugan.#


text:
VIGAN CITY – Agbalinen a requirement kadagiti amin a pagadalan, kolehio, unibersidad, ken amin nga opisina ti gobierno ti pannakairaman a makanta ti Ilocos Sur Hymn tunggal flag raising ceremony ken importante nga okasion idinto a kasapulan met a patokaren daytoy iti sign on ken sign off dagiti amin a radio ken local TV stations iti probinsia.
Maipatungpalen daytoy kalpasan nga inaprobaran ti hunta probinsial iti session idi Setiembre 14 ti resolusion ni SPM Christian Purisima a mangkidkiddaw iti pannakakanta ti Ilocos Sur Hymn gapu iti obserbasion a bumasbassit ti makaammo iti daytoy nga anthem ti probinsia.
Kanaig daytoy, inaprobaran pay ti hunta probinsial ti umasping a resolusion nga impila ni Vice Governor Deogracias Victor “DV” Savellano a mamagbalin a requirement iti asinoman nga aplikante iti aniaman a posision iti gobierno probinsial ken dagiti aplikante iti promosion nga ammoda a kantaen ti Ilocos Sur Hymn ken Awit ng Serbisio Sibil ken kasapulan a maikabesada ti Panunumpa ng Kawani ng Gobierno sakbay a mairuar ti appointment dagitoy.
Kabayatanna, aprobado metten iti hunta probinsial ti ordinansa ti ili a Sigay a mangiparit nga agpasada iti ili dagiti pampasahero a dyip nga awanan iti LTO registration ken lisensiado a drayber; dagiti ordinansa ti Sugpon a mangpaadda iti Public Information Board ken ti Fire Safety Board iti munisipio; resolusion ti ili a Santa a mangpaadda kadagiti baro a posision a maibilang iti career service first level classification iti sumagmamano nga opisina ken departamento iti LGU ti Santa ken ti pannakapataud iti kasapulan a pondo para iti sueldo ken amin a benepisio ken alawans; ken ti resolusion ti ili a Magsingal a mangaprobar iti implementasion ti supplemental budget manipud iti 20% development fund ti ili.#


text: ILOCO FILM FESTIVAL. Nagpaala da Ronnie Lazaro (kannigid, sango), nalatak nga aktor iti teatro ken pelikula, ken ni Byron Bryant (sango), premiado a director ti Indie film ditoy pagilian, iti pakalaglagipanda a retrato iti Los Mojitos iti Vigan City Heritage Village kalpasan ti film festival a naangay iti University of Northern Philippines idi Septiembre 27-28, 2010 a nakaipabuyaan dagiti pelikula ni Bryant a nagab-abak kadagiti awards kadagiti festivals ditoy ken iti ballasiw-taaw ken lektiur iti film making. Karaman iti retrato ni Danny Antalan, reporter ti DWRS, ken ni Clement de Peralta (maikatlo iti kannigid). (Salvador A. Espejo)


text:
Bongabon, Nueva Ecija
Ti Bongabon ket maysa a maika-2 a klase nga ili iti probinsia ti Nueva Ecija iti Filipinas.
Dagiti baranggay[urnosen | urnosen ti taudan]
Ti Bongabon ket nabingbingay a politikal iti 28 a barbaranggay.[2]
- Antipolo
- Ariendo
- Bantug
- Calaanan
- Commercial (Poblacion)
- Cruz
- Digmala
- Curva (J. Tomacruz)
- Kaingin (Poblacion)
- Labi
- Larcon
- Lusok
- Macabaclay
- Magtanggol (Poblacion)
- Mantile (Poblacion)
- Olivete
- Palo Maria (Poblacion)
- Pesa
- Rizal (Poblacion)
- Sampalucan (Poblacion)
- San Roque (Poblacion)
- Santor
- Sinipit (Poblacion)
- Sisilang na Ligaya (Poblacion)
- Social (Poblacion)
- Tugatug
- Tulay na Bato (Poblacion)
- Vega Grande
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Nueva Ecija". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Nueva Ecija". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Charles Darwin
Ni Charles Robert Darwin, FRS (12 Pebrero 1809 – 19 Abril 1882) ket maysa idi nga Ingles a naturalista.[I] Isu ti nangibangon nga amin a sebbangan iti biag ket nagtaud iti napalpalabas a panawen manipud kadagiti sapasap a puonan,[1] ken nangipaltiing ti sientipiko a teoria a daytoy a panagsangsanga a tabas iti itutubo ket nagbanagan kadagiti yaaddang a tinawtawagna a masna a panagpili.[2]
Ni Darwin ket nagipablaak iti daytoy a teoria nga adda iti di-masungat nga ebidensia para iti ebolusion iti 1859 a librona nga Iti Punganay dagiti Sebbangan, a nakadaer iti sientipiko a panakailikudan dagiti nasapsapa konsepto iti panagbarbaro dagiti sebbangan.[3][4] Babaen idi 1870 ti sientipiko a komunidad ken kaaduan iti sapasap a publiko ket nagawaten ti ebolusion a kas maysa a kinapudno. Nupay kasta, adu dagiti kumaykayat kadagiti kasalisala panangilawlawag ken saan nga inggana idi rimsua iti moderno nga ebolusionario a sintesis manipud idi 1930s aginggana idi 1950 a kaaduan ti naparang-ay a konsenso a no ania ti masna a panagpili ti kangrunaan a mekanismo ti ebolusion.[5][6] Iti nabaliwan a porma, ti sientipiko a naiduktalan ni Darwin ket isu ti nagtipon kadagiti teoria dagiti siensia iti biag, a nagipalpalawag ti panagdumaduma iti biag.[7][8]
Ti nasapa a pannakainteresado ni Darwin katutubo ket nangiturong kaniana ti panagliwayna ti mediko nga edukasion idiay Unibersidad iti Edinburgh; embes ket, timmulong a nagtaluntun dagiti marino nga inbertibrado. Ti panagadalna idiay Unibersidad iti Cambridge ket nagparegta kaniana iti panagayatna para iti masna a siensia.[9] Ti bukodna a panaglayag iti lima a tawen idiay Plantilia:HMS ket nagipatakder kaniana a kas maysa a nalatak a heologo a dagiti pinalpaliiwna ken teoriana ket nagsuporta kadagiti unipormista a kapanunotan a ni Charles Lyell, ken ti pannakaipablaak dagiti warnakan iti panaglayagna ket nagpalatak kanianan a kas maysa a nadayag a mannurat.[10]
Nariribukan babaen ti pannakaiwarwaras dagiti kaatapan a biag ken dagiti inurnongna a posil iti panaglayagna, ni Darwin ket nangrugi kadagiti naisalaysayan a panagtaluntun ken idi 1838 isu ket nangbukel ti teoriana iti masna a panagpili.[11] Uray no idi ket pinakitungtungaana iti daytoy a kapanunotanna kadagiti nadumaduma a naturalista, isu ket makasapul ti nawatiwat a tiempo a pangsukisok ken ti umuna a nasken ket ti obrana iti heolohiko.[12] Isu ket nagsursurat ti teoriana idi 1858 idi nagpatulod ni Alfred Russel Wallace ti maysa a salaysay a nagipalpalawag iti maysa a kapada a kapanunotan, a daytoy ti nangisingdat ti nasaup a panangipablaak dagitoy dua a teorada.[13] Ti obra ni Darwin ket nangipatakder ti ebulosionario a nagtaudan nga adda ti panagbalbaliw a daytoy ti naipangpangruna a sientipiko a panagilawlawag iti pannakaidumaduma iti katutubo.[5] Idi 1871 sinukimatna ti ebolusion ti nagtagitaoan ken seksual a panagpili idiay Ti Nagtaudan iti Tao, ken Panagpili a Minaig iti Sekso, a sinaruno babaen ti Ti Panagisao dagiti Rikna ti Tao ken dagiti Ayup. Dagiti panagsukisokna dagiti mula ket naipablaak kadagiti serye iti liblibro, ken ti naudi a librona, ket sinukimatna dagiti alinta ken dagiti pagangayanda iti daga.[14]
Iti pannakapadayaw ni Darwin a kas maysa a nalatak a sientista, isu ket napammadayawan babaen ti maysa a nangruna a panakaitabon a seremonia idiay Westminster Abbey, nga isu ket naitabon idiay asideg ni John Herschel ken Isaac Newton.[15] Ni Darwin nailawlawagan a kas maysa kadagiti kaimpluensian a a piguro iti pakasaritaan iti nagtagitaoan.[16][17]
Kabibiag[urnosen | urnosen ti taudan]
Kinaubing ken edukasion[urnosen | urnosen ti taudan]
Ni Charles Robert Darwin ket naipansgay idiay Shrewsbury, Shropshire, Inglatera idi 12 Pebrero 1809 idiay pagtaengan ti pamiliana, a ti Mount.[18] Isu ket ti maikalima kadagiti innem nga agkakabsat it nabaknang a doktor ken agibubos a ni Robert Darwin, ken Susannah Darwin (née Wedgwood). Isu ket apoko ni Erasmus Darwin iti bangir ti amana, ken ni Josiah Wedgwood iti bangir ti inana. Dagitoy dua apamilia ket Unitariano, nupay dagiti Wedgwoods ket umamaponda ti Anglikanismo. Ni Robert Darwin, isu ket maysa a naulimek a nawaya nga agpannanunot, pinabiniaganna ti maladaga a Charles idiay Anglikano a Simbaan, ngem ni Charles ken dagiti kabsatna ket simmursurotda kenni inada idiay Unitario. Ti agtawen ti walo a Charles already ket nakaraman para iti masna apakasaritaan ken panagumnong idi simrek iti aldaw a panagadal nga inpatpaturong babaen ti managsersermon kaniana idi 1817. Iti dayta a Hulio, ti inana ket pimmusay. Manipud idi Septiembre 1818 simmurot kenni manonna a ni Erasmus a nagadal idiay asideg nga Angliano Shrewsbury nga Eskuelaa kas maysa a agkasera.[19]
Idi kalgaw ti 1825 ket nagbalin a kas maysa a kabarbaro a doktor, a timultulong iti amana a amangagas kadagiti napanglaw idiay Shropshire, sakbay a napan idiay Unibersidad iti Edinburgh nga Eskuela ti Medisina a kaduana ti kabsatna nga Erasmus idi Oktubre 1825. Nakitana a dagiti lektura ket nanumo ken ti siruhia ket makatuok, gapu ti daytoy saanna nga inkaskaso ti panagadalna. Isu ket nagadal ti taksidermia manipud kenni John Edmonstone, ti maysa a nawayaan a tagabu a kimmuyog kenni Charles Waterton idiay selba ti Abagatan nga Amerika, ken kanayon a nakitugtgaw iti daytoy a "makaay-ayot ken nsaririt a lakay".[20]
Iti maikadua atawen ni Darwin, simrek iti Pliniana a Kagimongan, ti maysa nga estudiante a grupo ti masna apakasaritaan a dagiti sinupiat ket naiwalang iti radikall a materialismo. Isu ket timmulong kenni Robert Edmond Grant kadagit panagsuksukisok iti anatomia ken siklo iti biag kadagiti marino nga inbertebrado idiay Firth iti Forth, ken idi 27 Marso 1827 ket nagrepresenta idiay Pliniana iti bukodna a panakaduktal a dagiti nangisit nga espora a mabirukan iti kontsa ti tirem ket itlog iti pagi a alimatek. Iti maysa nga aldaw, ni Grant ket kinayawna ti ebolusionario a kapanunotan ni Lamarck .Ni Darwin ket nasiddaaw, ngem kabasbasana laeng ti ti kapada a kanunutan ni apongna a ni Erasmus ken isu ket saan latta nga interasado.[21] Ni Darwin naum-uma babaen ti kurso ti masna a pakasaritaan ni Robert Jameson a nangsakop ti heolohia a mairaman ti panagsuppiat a nagbaetan ti Neptunismo ken Plutonismo. Isu ket nagadal ti panakaidasig iti mulmula, ken timmulong iti obra kadagiti panagumnong idiay Museo ti Unubersidad, maysa kadagiti kadakkelan a Museo idiay Europa iti dayta a panawen.[22]
Dagiti nagibasaran[urnosen | urnosen ti taudan]
- ^ Coyne, Jerry A. (2009). No apay a ti Ebolusion ket Agpayso. Viking. pp. 8–11. ISBN 978-0-670-02053-9.
- ^ Larson 2004, pp. 79–111
- ^ Coyne, Jerry A. (2009). No apay a ti Ebolusion ket Agpayso. Oxford: Unibersidad ti Oxford University a Pagmalditan. p. 17. ISBN 0-19-923084-6.
Iti Ti Punganay, ni Darwin nagited ti sabali a hipotesis pra iti panagrangrang-ay, panagdumaduma, ken daremdem iti biag. Kaaduan iti dayta a libro ket agirepresenta ti ebidensia a daytoy ket saan laeng nga agsuporta iti ebolusion ngem daytoy ket agsuppiat pay iti panagparpartuat. Iti panawen ni Darwin, dagiti ebidensia kadagiti teoriana ket di-masungat ngem saan a kompleto a nakeddeng.
- ^ Glass, Bentley (1959). Dagiti sinaruno ni Darwin. Baltimore, MD: Unibersidad ti Johns Hopkins a Pagmalditan. p. iv. ISBN 0-8018-0222-9.
Tipanagilawlawag ni Darwin let maysa a nadaeg a sintesis iti ebidensia...maysa a sintesis...a di-masungat a panakaregta ken maawawatan
- ^ a b van Wyhe 2008
- ^ Bowler 2003, pp. 178–179, 338, 347
- ^ Dagiti Kompleto nga Obra ni Darwin iti Online – Biograpia. darwin-online.org.uk. Naala idi 2006-12-15
Dobzhansky 1973
- ^ A kas maysa a Darwiniano nge eskolar ni Joseph Carroll iti Unibersidad iti Missouri–Est. Ni Louis ket nangikabil idiay pangyunana iti moderno a panakaimaldit manen iti obra ni Darwin: "Ti Punganay dagiti Sebbangan ket adda dagiti naipangpangruna a panakaitunton panangkaskaso tayo. Daytoy ket maysa kadagiti dua wenno tallo a kanngrunaan nga obbra iti amin a panawen kadagiti obobra a maipammakasapulan ken agnanayon a mangbalbaliw ti panakita tayo iti lubong...Daytoy ket naipagrinnason iti naikaykaysa a nainget a pannakaitunos ngem daytoy pay ket nasayaat a naibitla, naikammapanunotan a maipalpalawagan, ken retotika a di-masungat." Carroll, Joseph, ed. (2003). Iti punganay dagiti sebbangan babaen iti masna a panagpili. Peterborough, Ontario: Broadview. p. 15. ISBN 1-55111-337-6.
- ^ Leff 2000, About Charles Darwin
- ^ Desmond & Moore 1991, pp. 210, 284–285
- ^ Desmond & Moore 1991, pp. 263–274
- ^ van Wyhe 2007, pp. 184, 187
- ^ Beddall, B. G. (1968). "Wallace, Darwin, and the Theory of Natural Selection" (PDF). Journal of the History of Biology. 1 (2): 261–323. doi:10.1007/BF00351923.
- ^ Freeman 1977
- ^ Leff 2000, Panakaitabon niDarwin
- ^ "Naipangpangruna a langa: Darwin 200". New Scientist. Naala idi 2 Abril 2011.
- ^ Hart, Michael H. (2000). The 100: A Ranking of the Most Influential Persons in History. New York: Citadel. ISBN 0-89104-175-3.
- ^ John H. Wahlert (11 Hunio 2001). "The Mount House, Shrewsbury, Inglatera (Charles Darwin)". Darwin ken Darwinism. Kolehio ti Baruch. Naala idi 26 Nobiembre 2008.
- ^ Desmond & Moore 1991, pp. 12–15
Darwin 1958, pp. 21–25
- ^ Darwin 1958, pp. 47–51
- ^ Browne 1995, pp. 72–88
- ^ Desmond & Moore 1991, pp. 42–43


text:
Balaoan, La Union
Ti Balaoan ket maysa a primera klase nga ili iti probinsia ti La Union iti Filipinas.
Dagiti baranggay[urnosen | urnosen ti taudan]
Ti Balaoan ket nabingbingay iti 36 a barbaranggay.[2]
- Apatut
- Ar-arampang
- Baracbac Este
- Baracbac Oeste
- Bet-ang
- Bulbulala
- Bungol
- Butubut Este
- Butubut Norte
- Butubut Oeste
- Butubut Sur
- Cabua-an
- Calliat
- Calungbuyan
- Camiling
- Guinaburan
- Masupe
- Nagsabaran Norte
- Nagsabaran Sur
- Nalasin
- Napaset
- Pagbennecan
- Pagleddegan
- Pantar Norte
- Pantar Sur
- Pa-o
- Almieda
- Paraoir
- Patpata
- Dr. Camilo Osias
- Sablut
- San Pablo
- Sinapangan Norte
- Sinapangan Sur
- Tal-lipugo
- Antonino
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti La Union". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti La Union". Datos ti Populasion ti Ili. Dibision ti Panagsukisok ti LWUA. Naala idi 3 Hulio 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Namak pay a daytoy a daniw ti pang-aw
Ket maipapan iti sao ti duogan a rasaw
Ti nasantuan a sirok ti latok ti agkabaw
Piman ket mannaniw ti maudi a talimudaw
Wenno iti panagbalaw a panagmauyong
Wenno panangmauyong a panaglanggong:
Ti ngirsina ket para iti a medalion a bugbugtong
Nga iti rapas a palad ket ti agngiitngiit a mannibrong
Medalion a sipud pay ugma a ginanggandat
Sipud pay panagmulagat nga inar-arsab!
Agpuligos dagiti sao a nakantaridasan
A sao ket ti lubong dagiti mangyaw-awan
Mapno iti engkanto ti agindadaniw nga abusado
Nga iti balikas ket panayag ti mangtantarantado!
Anian' a dalem wenno rusok wenno apro
Iduldulin iti pluma a tinallikudan ti tao
Ti rugso ken derrep ken panagkaribuso
Dagiti koma agin-innala nga imahe ti puso
Ti panangay-ayo kadagiti kapuyo
Nga iti utek ket ti ili ti agtibtibbayo
Gapu iti agtultuloy a pannakaaradas
Dagiti agsapa nga agbaringkuas
Gapu iti agtultuloy a pannakaikari
Iti biag kadagiti agngangabit iti ili
Gapu iti panangdungdunggiar iti nakem
Kadagiti kumarrappet iti sinilong ti malem
Ti madagdagullit a kari ti panggep a panagdur-as
Gapu iti panagpangas ti mannubbot a balikas
A salakan kadagiti dadakkel a marabutit
A kadagiti sabali a taaw nga ilit' sinal-it
Sadiay nga ilargana ti panagtalawataw
Tapno masandian ti laing iti pang-aw
Iti matagtagainep a kigaw a lung-aw
Iti matagikua koma a kontra-tabbaaw.
Adayo a digo, mannaniw, dagiti linabag
Nga aggapu iti pluma ti pada a sinalbag
A ti medalia ket aramid ti kumpadre
Iti panawen a retokado ti kumadre
Dagiti maibalabala burrarawit
Dagiti agimpupuraw nga ansisit!
Anansata ti pakasaritaan ti pluma
Ti naratibo ti aramid mannaniw ita
Nga iti mudia ket ti agngilngilin a laing
A panagisakit ket sadiay ti awanan bain
Iti ili nga iti kamaudianan ket manghusga
Dayaw iti aramid ti pangngarig agkamata.
Anian ta kadagiti ridaw ti lubong
Ti daniw mangwaknit kinalimbong
Ti maag a mannaniw ipus ti dalag inna ipilkat
Ti kuttongi a paltat ken ti nagsiitan ti beklat!
Namak pay a pangar-arit kadagiti mabisin
A bunggaria dagiti daniw iti universo ti angin
A dina ammo ti mamakawan ta agpagunggan
A dina ammo ti agdawat iti pannakaisalakan!
Sumangkautro dagiti amin a sumangkautro
Ti maag a mannaniw a kasingin ti saosao
Agkabaw dagiti prosa ti sumangkautro
Di makaturog dagiti linabag ti demonio!
Ngem dika mamingga, mannaniw a maag
Agbiagka kadagitoy a ranggas ti sinasalbag
Agbiagka iti kinaagnanayon dagiti dunor
Iti panagpugotmo iti ulo a pangbugiaw sikor.
Kadagiti abaga dagiti mapugotan ti tadem,
Sadiayka nga agriaw nga agkulibagtengen
Sadiayka nga agdir-i nga agkaliwaweng
Sadiayka nga agpukkaw: siak ti nalaing!
Siak, siak, siak ti kalaingan kadagiti amin
Kadagiti amin nga agabalbalay iti aweng!
Aganaktidiableskami, dakami nga in-inaudi.
Agsakuntip, maminribu a panangipasangi.
Agsakuntip iti nasapa nga agsipnget
Ta pasublienmi iti laksid ti panagagaligget
Ti pul-oy kadagiti puso a nasugatan
Ti sardam kadagiti barukong a narabian
Ti parbangon kadagiti bukot a naktangan
Ti daniw a kadagiti dunggiar mabasbasan.
A Solver Agcaoili/Hon, HI/Abr 4/09


text:
Saludsod Dagiti Agbasbasa
Ti Kadi Pammati Mangbang-ar Laeng iti Rikna?
Adda dagiti uminum iti arak tapno malipatanda dagiti problemada. Iti damo, mabalin a mariknada a naturturedda ken kabaelanda a solbaren dagiti problemada. Ngem inton agangay, dagidiay agpannuray iti alkohol dangdangranda ti bagida. Kasta kadi met no maipapan iti pammati?
Ipagarup ti dadduma a dagidiay addaan pammati ket nalaka a mamatpati, saan nga agpampanunot wenno saan nga agus-usig kadagiti ebidensia. Kaslada ibagbaga a dagiti addaan nabileg a pammati dida ikabkabilangan ti pudno a kasasaad.
Adu ti dakamaten ti Biblia maipapan iti pammati. Ngem saannatayo a parparegtaen a basta mamati lattan wenno saantayon nga agpanunot. Imbes ketdi, ibagana nga awanan kapadasan ken maag dagidiay basta mamati lattan iti amin a mangngegda. (Proverbio 14:15, 18) Pudno a minamaag no basta patientayo lattan ti maysa nga ideya a ditay pay sinukimat nga umuna! Kayariganna ti panagballasiw iti kalsada nga aduan ti lugan a nakaapput ti matatayo gapu laeng ta adda nangibaga nga aramidentayo dayta.
Saan nga iparparegta ti Biblia ti basta panamati lattan, imbes ketdi pagtalinaedentayo a silulukat ti piguratibo a matatayo tapno ditay maallilaw. (Mateo 16:6) Maaramidtayo dayta no usarentayo ‘ti pannakabalintayo nga agrason.’ (Roma 12:1) Sanayennatayo ti Biblia a mangusig iti ebidensia ken maaddaan iti umiso a konklusion a naibatay iti pudno nga impormasion. Usigentayo ti sumagmamano a pagarigan kadagiti insurat ni apostol Pablo.
Idi nagsurat ni Pablo kadagiti Kristiano iti kongregasion ti Roma, saanna a kayat a basta mamatida lattan iti Dios gapu ta imbagana dayta. Imbes ketdi, pinaregtana ida nga usigenda ti ebidensia a pudno nga adda Dios. Insuratna: “Dagiti di makita a kualidadna [ti Dios] ket silalawag a makita manipud pannakaparsua ti lubong ken agpatpatuloy, agsipud ta matarusan ida babaen iti bambanag a naaramid, ti mismo nga agnanayon a pannakabalin ken kina-Diosna, iti kasta awan ti pagpambarda [dagidiay saan a mangbigbig iti autoridad ti Dios].” (Roma 1:20) Nagusar ni Pablo iti isu met laeng nga argumento idi nagsurat kadagiti Kristiano a Hebreo. Kunana: “Siempre, tunggal balay adda nangibangon, ngem ti nangibangon iti amin a bambanag isu ti Dios.” (Hebreo 3:4) Iti surat ni Pablo kadagiti Kristiano nga agnanaed iti siudad ti Tesalonica, pinaregtana ida a saanda a mamatpati lattan. Kayatna a ‘siguraduenda ti amin a banag.’—1 Tesalonica 5:21.
Ti pammati a saan a naibatay iti umiso nga ebidensia ket arigna pangbang-ar laeng iti rikna, a mangyaw-awan ken mangdangran iti maysa a tao. Kuna ni Pablo maipapan kadagiti relihioso a tattao idi kaaldawanna: “Saksiak ida nga adda regtada iti Dios; ngem saan a maitunos iti umiso a pannakaammo.” (Roma 10:2) Nagpateg ngarud a surotentayo ti balakad ni Pablo kadagiti Kristiano iti kongregasion ti Roma. Insuratna: “Agbalbaliwkayo babaen ti panangpabaroyo iti panunotyo, tapno mapaneknekanyo iti bagbagiyo ti naimbag ken makaay-ayo ken naan-anay a pagayatan ti Dios.” (Roma 12:2) Ti pammati a naibatay iti umiso a pannakaammo iti Dios ket saan laeng a pangbang-ar iti rikna no di ket “dakkel a kalasag” a mangsalaknib kadatayo tapno ditay madangran iti emosional ken naespirituan a pamay-an.—Efeso 6:16.


text:
Friday, June 3, 2016
OPLAN BALIK-ESKWELA 2016, ISAGSAGANAAN TI Dep-ED CABUGAO
Cabugao, Ilocos Sur – Iti pannaki-uman ti Web In-Action iti Hunio 2, 2016, imbatad dagiti Mangisursuro ti Cabugao DepED District a kalpasan a maisagana ti pagadalan babaen iti nairut a panagtinnulong dagiti nagannak ken mangisursuro manipud Mayo 30 agingga iti Hunio 4, 2016 ket agsagsagana metten dagiti ubbing iti panangrugi ti klaseda inton Hunio 13, 2016.
Kabayatan ti Enrolment Days iti Elementary Level ket manamnama nga umadu ti bilang ti agad-adal gapu ta mainayon dagiti bilang ti ag-Kindergarten Pupils ken nag-transfer nga agad-adal.
Kanaig daytoy, adun ti nagannak/guardian ti napan naggatang ti kasapulan dagiti ubbin gda a bag, kuaderno, ballpen, lapis, papel ken krayola a kasapulanda nga agbasa kasta metten iti panaggatangda ti baro nga aruaten, uniporme, sapatos ken kanaigna a kawes iti panagadal a mangrugi iti aldaw ti Hunio 13, 2016.
Iti kaadu ti aggatang iti school supplies, pumardas met ti panagwerret ti ligay ti negosio. Imbatad pay dagiti dadduma a nagannak ken agad-adal nga adu met latta ti bilangda a nakagatangen iti school supplies-da sakbay nga umasideg ti lukat ti klase.
Mangnamnama dagiti nagannak a naballigi daytoy a tawen a panagrubuat ti panagbasa dagiti ubbing-da ken sisasaganada a mangawat kadagiti panagbalbaliw iti pagalagadan iti benneg ti Edukasion nangruna iti implementasion ti K to 12 Basic Education. # (Web Situational Report)
Kabayatan ti Enrolment Days iti Elementary Level ket manamnama nga umadu ti bilang ti agad-adal gapu ta mainayon dagiti bilang ti ag-Kindergarten Pupils ken nag-transfer nga agad-adal.
Kanaig daytoy, adun ti nagannak/guardian ti napan naggatang ti kasapulan dagiti ubbin gda a bag, kuaderno, ballpen, lapis, papel ken krayola a kasapulanda nga agbasa kasta metten iti panaggatangda ti baro nga aruaten, uniporme, sapatos ken kanaigna a kawes iti panagadal a mangrugi iti aldaw ti Hunio 13, 2016.
Iti kaadu ti aggatang iti school supplies, pumardas met ti panagwerret ti ligay ti negosio. Imbatad pay dagiti dadduma a nagannak ken agad-adal nga adu met latta ti bilangda a nakagatangen iti school supplies-da sakbay nga umasideg ti lukat ti klase.
Mangnamnama dagiti nagannak a naballigi daytoy a tawen a panagrubuat ti panagbasa dagiti ubbing-da ken sisasaganada a mangawat kadagiti panagbalbaliw iti pagalagadan iti benneg ti Edukasion nangruna iti implementasion ti K to 12 Basic Education. # (Web Situational Report)
Posted by Bayan ng Cabugao, Ilocos Sur at 2:00 PM
Subscribe to: Post Comments (Atom)


text:
Thursday, July 14, 2016
CUTTING OF RIBBON TI BARO A PASDEK, NAANGAY ITI CABUGAO SOUTH CS
Cabugao, Ilocos Sur – Naangay ti pannakabendision ken cutting of ribbon ti baro a pasdek ti pageskuelaan iti Cabugao South Central School iti Hulio 14, 2016 iti Brgy. Bonifacio, Cabugao, Ilocos Sur.
Immuna a naangay ti Nasantuan a Misa nga inannong ni Rev. Fr. Felix Costales iti School Stage and Auditorium a nagatendaran dagiti agbasbasa; mangisursuro; ken dagiti nagannak sa binendisionan ti Kura Paroko ti baro a classroom building babaen iti panangbayabay kenkuana dagiti mangisursuro iti DepED; Barangay Officials, PTA Officers ken Opisiales ti LGU-Cabugao.
Simmaruno a naaramid ti seremonia ti pannakagetteng ti laso ti baro a pasdek babaen kada Mayor Josh Edward S. Cobangbang ken ni Mr. Kim Jeah Hong, Project Manager, Kyeryong- J. D. Policarpio (Joint Ventures) nga inimatangan dagiti Opisiales ti Ili; Pasado Mayor Edgardo “Ediboy” S. Cobangbang, Jr.; Pamilia-DepED; Opisiales ti Barangay, PTA Officers and Members.
Naisaganad ti naaramid a programa iti uneg ti pasdek. Linuktan ni Mrs. Melvie S. Sajonia, Principal II, ti Cabugao South Central School iti nadakamat a programa. Kimmablaaw ken nagyaman iti Kyeryong-J.D. Policarpio (JV) Management ken iti LGU-Cabugao nga idauluan ni Mayor Josh Edward S. Cobangbang ta adda manen nainayon a pasdek-pageskuelaan a mausar dagiti agbasbasa.
Naisaruno a Certificate of Acceptance ti pagadalan iti naited a proyekto ken iti Token a maisagut iti Kyeryong-J.D. Policarpio (JV).
Naisaganad ti turnover ti papeles ti pasdek iti pageskuelaan ti Cabugao South Central School babaen iti panaginnawat da Project Manager ken ti Principal ti pagadalan nga inimatangan da Mayor Josh Edward ken ni PTA President Walberto Torres.
Naited met ti Certificate of Acceptance ti pagadalan iti naited a proyekto ken iti Token a maisagut iti Kyeryong-J.D. Policarpio (JV).
Nangipaay ti Mensahe ni Mayor Josh. Kimmablaw ken nagyaman. Innayonna a babaen iti agtultuloy a panaggagayyem ket maipasdek dagiti kasapulan ti eskuela sa maitultuloy latta ti good guidance ken good teaching ket maikkan ti importansia dagiti agad-adal nga isuda ti manamnama a sanggir iti masakbayan.
Nangited met ti Mensahena ni Mayor Ediboy. Kimmablaaw ken nagyaman kadagiti amin a nagatendar iti inagorasion. Imbatadna nga iti pannakagun-od daytoy a proyekto ket lungalong dagiti maseknan a dadaulo ken personalidad ti eskuela ken ti PTA ket insupusopna a pariknaan latta koma ti amin iti napintas a pannakilangen kadagiti nagited tapno maikiddawto manen ti sabali a proyekto a kas iti paglinongan iti pageskuelaan.
Nagsarita met ti pannakabagi ti Kyeryong-J.D. Policarpio (JV) ket imbatadna ti kalikagum ti kompaniada a pannakikaysada kadagiti ahensia a kas iti LGU; Barangay ken ti DepED ta kayatda a mataginayon ti mabukel a panaggagayyem iti nagbabaetanda. Bininsa pay ti Spokesman ti kompania ti pateg iti pannakaited ti kasapulan dagiti agad-adal ta isuda ti namnama ti masakbayan.
Words of Gratitude ti inakem ni PTA President Walberto Torres. Pinagyamananna daytoy a naited a proyekto babaen iti dakkel nga akem ti napalabas nga administrasion nga indauluan ni Mayor Ediboy kasta metten daytoy agdama nga idauluan ni Mayor Josh Edward. Maragsakan ti PTA President a nangipeksa a babaen iti agtultuloy a panagkaykaysa dagitoy nga institusion ket sumayaat ti pageskuelaan iti partikular ken pagimbagan iti amin nga umili iti Munisipalidad.
Nagatendar iti nadakamat a blessing and cutting of ribbon da Vice Mayor DJ Savellano; SBM Atty. Bryan Jett S.Pano; SBM Danny Q. Gazmen; SBM Vicky S. Serna; SBM Atty. Randy B. Kinaud; ABC President Thaddeus U. Soller; Brgy. Captain Valentin S. Tuyor, Jr. kasta metten dagiti Head Teacher ken Principal ti dadduma a pagadalan ti ili. # (Web In-Action)
Posted by Bayan ng Cabugao, Ilocos Sur at 3:59 PM
Subscribe to: Post Comments (Atom)


text:
Monday, January 21, 2013
INNEM NGA LGU VEHICLES KEN SHREDDING MACHINE, NABENDISIONAN
Cabugao, Ilocos Sur – Naaramid ti pannakabendision dagiti innem a mainayon a lugan ti Munisipio ken maysa a Shredding Machine babaen ken ni Rev. Fr. Felix Costales, Kura Paroko ti Iglesia Romano Katolika, Cabugao, Ilocos Sur iti Enero 21, 2013 iti sango ti Munisipio a nakaiparadaan dagiti nasao a lugan ken Shredding Machine.
Inimatangan ti Pamilia-LGU ken ti sibubukel a Sangguniang Bayan nga indauluan da Mayor Edgardo S. Cobangbang, Jr. ken Vice Mayor Danilo Q. Gazmen kas panagsaganadda agraman Kapitanes ti Barangay ken umili a naitaripnong iti pammendision.
Dagiti lugan a nabendisionan ket maysa a Toyota Hi-Ace Grandia (black), dua nga Isuzu D-max pick-up (kolor gray ken maroon), maysa nga Isuzu Elf, maysa a Suzuki Multicab, Dumptruck ken maysa a Shredding Machine.
Ti Dumptruck ken Shredding Machine ket impaay ni Diputado Ryan Luis V. Singson iti ili ti Cabugao idinto ta ginatang ti Munisipio ti uppat a sabsabali pay a lugan. # (Web In-Action)
Posted by Bayan ng Cabugao, Ilocos Sur at 2:52 PM
Subscribe to: Post Comments (Atom)


text:
Piat, Cagayan
Ti Piat ket maysa a maika-4 a klase nga ili iti probinsia ti Cagayan iti Filipinas.
Dagiti baranggay[urnosen | urnosen ti taudan]
Ti ili ti Piat ket nabingbingay a politikal iti 18 a barbaranggay.[2]
- Apayao
- Aquib
- Dugayung
- Gumarueng
- Macapil
- Maguilling
- Minanga
- Poblacion I
- Santa Barbara
- Santo Domingo
- Sicatna
- Villa Rey (San Gaspar)
- Warat
- Baung
- Calaoagan
- Catarauan
- Poblacion II
- Villa Reyno
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cagayan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 11 Hulio 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cagayan". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Aleosan, Cotabato
Ti Aleosan ket maysa a maika-3 a klase nga ili iti probinsia ti Cotabato iti Filipinas.
Dagiti baranggay[urnosen | urnosen ti taudan]
Ti Aleosan ket nabingbingay a politikal iti 19 a barbaranggay.[2]
- Bagolibas
- Cawilihan
- Dualing
- Dunguan
- Katalicanan
- Lawili
- Lower Mingading
- Luanan
- Malapang
- New Leon
- New Panay
- Pagangan
- Palacat
- Pentil
- San Mateo
- Santa Cruz
- Tapodoc
- Tomado
- Upper Mingading
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cotabato". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 21 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cotabato". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Amber Benson
Ni Amber Nicole Benson (naiyanak idi Enero 8, 1977) ket Amerikana nga aktres, direktor ti pelikula, ken produser ti pelikula. Isu ket kalatakan a naam-ammuan a kas ni Tara Maclay iti serie ti telebision ti Buffy the Vampire Slayer,ngem isu pay ket direktor, produser ken nagbida kadagiti bukodna a pelikula tiChance (2002) ken Lovers, Liars & Lunatics (2006).[1] Isu pay ket kimmaddua a nangiturong ti pelikula ti Drones iti kadua a kameng ti Buffy a ni Adam Busch.[2]
Laladawan[urnosen | urnosen ti taudan]
-
-
Ni Benson ken ti nobelista a ni Anton Strout idiay Manhattan idi Marso 5, 2011.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Dagiti inadaw a sasao a mainaig kenni Amber Benson iti Wikiquote (iti Ingles)
Midia a mainaig kenni Amber Benson iti Wikimedia Commons


text:
Tuesday, November 28, 2017
PASILIDAD TI LGU, MAISAGSAGANA PARA ITI NAPAUT A HOLIDAY SEASON
Cabugao, Ilocos Sur – Maisagsagana dagiti pampubliko a pasilidad iti panagselebrar ti napaut a holiday season ken panangsagrap dagiti umili (Bakasionista ken Balikbayan) iti ragsak ken liwliwa iti ipapanda iti Parke (Freedom Park, Rizal Park ken Cabugao Central Park-CCP), Plaza, NISTC Public Market, Food Court, pasilidad ti Sports ken Recreation iti CCP ken iti Cabugao Cultural and Sports Complex.
Kabayatanna, nakasagana latta met ti Clean and Green Team ti Munisipio nga idauluan ni MENRO Edgar S. Balangatan a mangmantener iti kinadalus ti aglawlaw, processional routes ti Poblasion ken iti National Highway (MNR ti Sagayaden-Pug-os; Lipit-Nagsincaoan Provincial Road; ken ti Baclig-Salomague Port National Highway Road).
Mainayon ditoy ti agtultuloy a pannakaiwayat ti nasaknap a panagdalus kadagiti Beach ken Resorts iti Munisipalidad para kadagiti agpasiar ken agselebrar iti igid ti kabaybayan babaen iti panangilungalong ti Clean and Green Team ken regular a Clean-up Drive dagiti Opisiales ken bumarangay iti pito a coastal barangay iti Barangay Dardarat, Salomague, Sabang, Namruangan, Daclapan, Salapasap ken Pug-os a buklen dagiti Barangay Council Members, 4 Ps Members, RIC Members, 4-H Club ken dagiti BPATs/Barangay Tanod.
Dagitoy nga aksion ken inisiatiba ket parte iti sistematiko a panagsagana iti Munisipio para iti selebrasion ken napaut a Holiday Season ita a Paskua 2017. # (Web Situational Report)
Kabayatanna, nakasagana latta met ti Clean and Green Team ti Munisipio nga idauluan ni MENRO Edgar S. Balangatan a mangmantener iti kinadalus ti aglawlaw, processional routes ti Poblasion ken iti National Highway (MNR ti Sagayaden-Pug-os; Lipit-Nagsincaoan Provincial Road; ken ti Baclig-Salomague Port National Highway Road).
Mainayon ditoy ti agtultuloy a pannakaiwayat ti nasaknap a panagdalus kadagiti Beach ken Resorts iti Munisipalidad para kadagiti agpasiar ken agselebrar iti igid ti kabaybayan babaen iti panangilungalong ti Clean and Green Team ken regular a Clean-up Drive dagiti Opisiales ken bumarangay iti pito a coastal barangay iti Barangay Dardarat, Salomague, Sabang, Namruangan, Daclapan, Salapasap ken Pug-os a buklen dagiti Barangay Council Members, 4 Ps Members, RIC Members, 4-H Club ken dagiti BPATs/Barangay Tanod.
Dagitoy nga aksion ken inisiatiba ket parte iti sistematiko a panagsagana iti Munisipio para iti selebrasion ken napaut a Holiday Season ita a Paskua 2017. # (Web Situational Report)
Posted by Bayan ng Cabugao, Ilocos Sur at 4:50 PM
Subscribe to: Post Comments (Atom)


text:
Kalpasan ti Doxology ken National Anthem, naipresenta dagiti nagturpos a Kindergarten babaen kada Ms. Gemma A. Ponce, Mr. Ferico Arcebal ken Ms. Kathy Ann Aganad.
Binagi ni Mr. Edwin Duque, Head Teacher, ti Petition for the Confirmation of the Candidates for Graduation. Confirmation of Graduates ti inakem ni Mrs. Helen V. Siruno, Public Schools District Supervisor ti Cabugao DepEd District.
Kalpasan a maisab-it dagiti nagannak/agay-aywan dagiti ribbon ken pannakaiyawat dagiti sertipiko kadagiti nagturpos babaen kadagiti sangaili, nagmensahe ti District Supervisor.
Imbatad ni Mrs. Siruno a maik-ikkaten ti sistema a sumagmamano laeng ti makagaw-at ti nangato nga adal. Gapu iti regget dagiti taga-barangay nga agadal, maiwalinton ti “disparity” gapu ta maiyintek iti sapasap ti oportunidad iti edukasion.
Binagbagaanna dagiti nagturpos nga ituloyda ti agbasa. Innayonna a saanen a lapped ti kinakurapay ta adda met dagiti maidiaya nga scholarship program. Laokan laeng ti pinget ken essem tapno maragpat ti nangatngato nga adal.
Napnuan kaipapanan ti anag ti panagsarita ti Guest Speaker a ni Miss Jelly A. Ponce, Batch 2001, ken maysan a Registered Nurse. Bininsana ti kasasaadna a nangrugi ti baba sakbay a magaw-atna ti pantok ti balligi. Anus, panagibtur, pinget ken determinasion dagiti kangrunaan kenkuana nga igam ti biag a nakaragpat ti balligi ti adal.
Indauluan da Dafny Lae P. Castillo ti Grade 6 ken da Jennifer Tabbuada ken Kyla Aguimatang ti Kindergarten A & B.
Indauluan met da Congressman Ryan Luis V. Singson ken Mayor Edgardo S. Cobangbang, Jr. dagiti nagidonar ti medalia ken pammadayaw kadagiti nagturpos iti Elementaria ken Kindergarten A & B.
Timmabuno kadayta a panagturpos da SB Member Vicky S. Serna, Committee on Education Chairperson, Mrs. Julia A. Cayso, Elementary Schools Principal, Miss Maxene S. Cobangbang, pannakabagi ni Mayor Ediboy, ken Ret. District Supervisor Rudy Vallejo.Adda 25 a bilang ti naggraduar ti Grade 6 idinto ta 45 ti nagturpos iti Kindergarten A & B. # (Web In-Action)


text:
NO ANIA TI KUNA TI BIBLIA
Sulisog
Nadadael a panagasawa, sakit, nakaro a pannakakonsiensia—dadduma laeng dagitoy kadagiti dakes a resulta no agpasulisog ti maysa. Kasanotayo a malisian daytoy a silo?
Ania ti sulisog?
Maipasangoka iti sulisog no maatrakarka iti maysa a banag—nangruna iti dakes a banag. Kas pagarigan, bayat nga addaka iti mall, nagustuam ti maysa a banag. Bigla a napanunotmo a mabalin nga alistom la a matakaw dayta a didaka matiliwan. Ngem saan, kuna ti konsiensiam! Isu a binay-amon ket pimmanawkan. Iti dayta a gundaway, awanen ti sulisog, ket sika ti nangabak.
TI KUNA TI BIBLIA
Dina kayat a sawen a dakeska no maipasangoka iti sulisog. Ibaga ti Biblia a maipasangotayo amin iti sulisog. (1 Corinto 10:13) Ti napateg ket no ania ti aramidentayo no mapasamak dayta. Sangkapanunot ti dadduma ti di nasayaat a tarigagay agingga nga aramidendan dayta. Adda met dagiti dagus a mangiwaksi iti dayta ta ibilangda a dakes.
“Tunggal maysa masuot babaen ti pananggargari ken panangsulbog ti bukodna a derrep.”—Santiago 1:14.
Apay a napateg nga adaywam a dagus ti sulisog?
Ipakita ti Biblia dagiti addang a mangiturong iti basol. Kuna ti Santiago 1:15: “Ti derrep, inton nayinawen, mangipasngay iti basol.” Kayatna a sawen, no sangkapanunottayo ti dakes a tarigagay, addanto tiempo a ditayon magawidan nga aramiden dayta a kas iti panaganak ti masikog a babai. Nupay kasta, kabaelantayo ti saan nga agpakontrol kadagiti di nasayaat a tarigagay. Ti agpayso, makontroltayo dagita.
TI MAITULONG TI BIBLIA
No kasano a kabaelan ti isiptayo nga iserrek dagiti dakes a tarigagay, kabaelanna met nga iruar dagita. Kasano? Mabalin nga agpokustayo iti sabali nga aktibidad, makisarita iti maysa a gayyem, wenno agpanunot iti nasayaat a banag. (Filipos 4:8) Makatulong met no panunotem ti resulta ti panagpasulisog kas iti dakes nga epektona iti emosion, espiritualidad, wenno iti salun-at. (Deuteronomio 32:29) Dakkel met ti maitulong ti kararag. Kinuna ni Jesu-Kristo: “Agkararagkayo nga agpatpatuloy, tapno saankayo a sumrek iti pannakasulisog.”—Mateo 26:41.
“Dikay payaw-awan: Ti Dios saan a maysa a marabrabak. Ta aniaman nga imulmula ti maysa a tao, daytoyto met ti apitenna.”—Galacia 6:7.
Kasanom a mapatibker ti determinasionmo a di agpasulisog?
TI REALIDAD
Ti sulisog ket maysa nga appan, wenno pakat, a mangiturong iti tao a di agpampanunot, ignorante, wenno darasudos iti pagdaksanna. (Santiago 1:14) Awatem dayta a kinapudno. Nangnangruna nga agpayso dayta iti sulisog nga agaramid iti seksual nga immoralidad nga agresulta iti didigra.—Proverbio 7:22, 23.
TI MAITULONG TI BIBLIA
Kinuna ni Jesu-Kristo: “No, ita, dayta makannawan a matam itibtibkolnaka, suatem ket ibellengmo.” (Mateo 5:29) Siempre, saan a literal dayta! Ti kayatna a sawen, no kayattayo a paragsaken ti Dios ken agbiag nga agnanayon, masapul nga arigna papatayentayo dagiti paset ti bagitayo a mangiturong kadatayo nga agbasol. (Colosas 3:5) Mabalin a kaipapanan dayta a tallikudantayo a dagus ti sulisog. Inkararag ti maysa a matalek nga adipen ti Dios: “Iliklikmo dagiti matak manipud panangkita iti awan pategna.”—Salmo 119:37.
Siempre, mabalin a narigat a kontrolen ti bagitayo ta ‘nakapuy ti lasag.’ (Mateo 26:41) Isu nga agkamalitayo. Ngem no talaga nga agbabbabawi ken ikarigatantayo a saan nga iyugali ti agaramid iti dakes, ‘kaasiannatayo’ ti Namarsua kadatayo a ni Jehova a Dios. (Salmo 103:8) Anian a makapabang-ar dayta!
“No dagiti biddut koma ti siputam, O Jah, O Jehova, siasino ti makapagtakder?”—Salmo 130:3.


text:
Pinagsapata ni Mayor Edgardo S. Cobangbang, Jr. ni Kagawad Saturno iti imatang dagiti Opisiales ti Barangay Bonifacio nga idauluan ni Brgy. Captain Valentin S. Tuyor, Jr. agraman ni MLGO Officer Constancia L. Quinola, LGOO V ti DILG ken dagiti kameng ti Konseho Munisipal nga isuda SBM Danny Q. Gazmen; SBM Vicky S. Serna; SBM Josefina S. Vallejo ken ni ABC President Thaddeus U. Soller.
Agepekto ti pannaka-apointar ni Kagawad Saturno a mangannong iti pagrebbenganna iti barangay-da iti Agosto 28, 2015. # (Web In-Action)


text:
Opinion Sirmata ken Tagtagainep ni Mang Gusting
Nakurang a makabulan laengen, Kayong, Paskuan!
Hellooo, hellooo, naimbag nga oras kadatayo amin kakailian. Addakam manen nga umay maki-abrasa ken makinnistoria ken makinnisem kadakayo babaen iti ABN. Sapay la koma ta pia ken karadkad latta ti adda kadakayo a sangbayan manen daytoy kolum tayo ket makaipaay kami manen iti ray-aw ken impormasion kadagiti mapaspasamak iti aglawlaw tayo. Ngem koma ket uray kasanu kina-busy ken kinarigat ti panagbiag kadagiti pada a mangur-kuranges a kunada, ditay latta liplipatan wenno liwayan ti agyaman iti Dios a mannakabalin amin kadagiti paraburna kadatayo. Kunada ngarud, bilangen tayo dagiti parabor ti Apo kadatayo saan ketdi a dagiti parikut a sumangbay wenno pannakapaay tayo.
Daytoy man pay Kayong ta adda istoryaek kenka tapno agkatawa kay met bassit.
Kaaldawan ti Paskua, simmarungkar ni Atong iti ar-armenna a ni Kolasa. Ti dakesna, adda agar-arem kenkuana a sabali ken maysa a doktor, maysa pay a doktor iti puso, gapu iti dayta, adda napanunotna ni Atong nga aramiden ket…
Atong: Kolasa, adtoy ti regalok kenka. Anusam la bassiten ti kinanumona… ngem, samunto la koma lukatan, apaman a makatallikudak.
Kolasa: Ania ngamin daytoy?
Atong: Kas iti nakunak, lukatamto no makatallikudak.
Kasta ngarud ti inaramid ni Kolasa. Anian a ragsakna idi makitana a mansanas ti nairegalo kenkuana. Adda nakasurat iti bassit a papel a kunana, “an apple a day, keeps a doktor away”.
Apowww, dida pay met agkatawa….
Ala, kasta pay kakayong dayta rinnabak ngem kasapulan tayo dayta…laughter is the best medicine kunadansa itay. Kasdiay kadi pare Jun? Ngem, kasano koma a makakatawa ka ket ne asidegen ti Paskua ngem, lussok pay laeng ti bulsa. Kayatna a sawen, awan pay laeng ti maigatang iti bolabola wenno tay kunada a keso de bola kas kada ham? Ngem, saan kadi a marambakan ti Paskua no awan dagita keso de bola ken ania pay dita nga agkakangina a makan a maidasar iti lamisaan?
Para kadakami, kakayong, saan a kasapulan basta kumpleto ti pamilia, awan masakit. Kangrunaan ti amin, adda koma ti makuna nga ayat iti kaunggan tayo. Ania kadi ti kaipapanan ti ayat? Iwaksi ti guranggura, para kadakami ket nawada ti pampanunot tayo, kayatmi a sawen a panangibingay kadagiti adda kenka wenno naawatmo a grasia. Sharing ti kayat a sawen, pannangted, tay kunada ngarud nasaysayaat ti mangted ngem ti umaw-awat. Ngem, agsanaang ti kaunggan tayo no adda wenno adu dagiti saan a mangmangan iti tallo a daras iti sanga-aldaw idinto ta adda dagiti nagadu a makan a nakadasar iti lamisaan ti sumagmamano a di payen makmakan, tungpalna maiparakupok iti panganan ti aso.
No koma ta diay la kabaelan tayo nga ibusen ti intay isagana ngem ti dadduma intay iwaras kadagiti makuna a daksanggasat a kakabsat tayo? Saan ngata a naragragsak ti riknam? Saan ngata a makabang-ar no maparagsakmo ti padam a tao? Nupay kunada, koma, inaldaw ti paskua. Saan ngata a kasta ti kasayaatan a panangrambak tayo iti paskua, ibinglay tayo ti dadduma a naawat tayo a parabor kadagiti mas daksanggasat ngem datayo?
Ne, ne, ne, Kakayong naimasantayo manen a kunak isu a baliwantayto manen, a. Opsss, aglisika man met iti pagnaak sika Atong, addaka manen a kunak, pasalsali ka a kanayon. Ania manen ti masapulmo aya? Makalag a numero? Paskuan, aggibus manen ti tawen 2017, dikansa pay la napadasan met ti nangabak nga uray saklit laeng, hahaha. Ala man laengen, sige, kalagem man tay adda kukuwatitna a pangkis, hahahaah, ta balatuannakto no mangabakka. Apowww, dakesen…ni Sofing dayta sumungaden nga adda awitna a binalsigen a pagtungo, dakesen. Pagtalawendak sa metten pare Jun, babayooo. Tsuptsup muahmuahhh.


text:
Ayna, nagpintasen aytoy blog kon!
Anyway (madik ammo iti ilokano na iti “anyway”), kayat ko lang nga mapadasan nga agsurat tu uray anya panggep iti uray anya nga banag. Madi tayo nga ammo, nu ngay sumikat ak pay gapu ditoy!
Iti umuna nga post ko ket panggep iti… indiak ammo nu anya. basta first post!
Adattoy ak opisina mi tatta. as usual, makapasadot nga agtrabaho. Imbag lakitdin ta sweldo tatta, adda met bas-sit iti konswelo nga agtugay ittoy sango iti computer ken agtype in ilocano! yeyeye. Astig. Ken-tang! (Tigas, tangken). Ayna, bagtit. Pagpasensyaan yon, apo!
Agur-uray ak pay iti maysa nga ‘lucky break’ iti career ko (as if I have one). Abroad kuma, uray taga-urnos lang iti papel, basta dakkel met iti sweldo ken adda iti maurnong ko. Pang-negosyo into no agawid dak pasubli iti Pilipinas.
Ayna, makabannog gayam iti agsurat in ilocano. Intuno sumaruno manen. Naimbag nga aldaw kadakayo amin!


text:
Tuesday, January 10, 2017
LEARNING/TRAINING SITE TI DA-ATI, NALUKTAN DITOY CABUGAO!
Cabugao, Ilocos Sur – Kangrunaan a panggep ti pannakalukat ti Practical Learning Site for Practical Agriculture iti Siababa’s Farm, Brgy. Sagayaden, Cabugao, Ilocos Sur ket iti pannakalukat ti maikatlo a Learning /Training Site ti Agriculture Training Institute (ATI) a sanga ti Department of Agriculture (DA)-Regional Field Office, San Fernando City, La Union ditoy Cabugao, Ilocos Sur.
Umuna idiay Suyo, Ilocos Sur; maikadua idiay Provincial Jail Compound, Vigan City ken maikatlo ditoy Cabugao, Ilocos Sur babaen iti pannakapili ni Mr. Bonifacio S. Siababa, Farm Owner/Manager ti Siababa’s Farm ken Presidente ti Ilocos Sur Rice Growers Association a mangtarawidwid iti proyekto ti DA-ATI a mangtulong kadagiti mannalon ditoy a deppaar.
Iti Launching Program iti Siababa’s Farm Stage a naangay iti Enero 10, 2017, nasangaili dagiti Opisiales ti DA-ATI nga idauluan ni Dr. Rogelio C. Evangelista, Training Center Superintendent II; Dr. Melinda F. Mangabat, Training Center Superintendent 1; OPAG-Ilocos Sur nga idauluan ni Provincial Agriculturist Constante B. Botacion, Jr.; DA-LGU Cabugao nga idauluan ni Municipal Agriculturist Robert S. Savella; Opisiales ti Barangay nga idauluan ni Brgy. Captain Virgilio S. Piros ken dagiti lumugar; Seed Growers ti nadumaduma nga ili ken Konsehales ti Ili nga isuda SBM Danny Q. Gazmen a nangibagi ken ni SBM Atty. Randy Baniaga G. Kinaud, Committee Chairman on Agriculture ken ni SBM Vicky S. Serna, nangibagi ken ni Mayor Josh Edward S. Cobangbang.
Iti Mensahe da SBM Gazmen ken ni SBM Serna, pinagyamananda ti DA-ATI, OPAG ken ti Siababa’s Farm ta naipasdek daytoy a training site dagiti aktibidades ti agrikultura ken OJT ditoy ili ti Cabugao ket dakkel a katulongan ti programa ti agrikultura iti Gobierno Munisipal nga idauluan ni Mayor Josh Edward S. Cobangbang daytoy a gannuat a mangpadur-as ti kaammuan dagiti mannalon ken pangrugianda a proyekto a mangpasayaat pay iti kasasaadda.
Impeksa met ni Mr. Bonifacio S. Siababa ti Acceptance and Commitment Message-na ken naited kenkuana ti Certificate of Accreditation a kas Learning Site ti ATI ken nai-award kenkuana ti Tseke nga aggatad iti P80,000 a kas pangrugian ti proyekto.
Pinagyamanan met ni Municipal Agriculturist Robert S. Savella ti LGU-Cabugao nga idauluan ni Mayor Josh Edward S. Cobangbang iti agtultuloy a panangsuportana ti programa ti Agrikultura kasta metten kadagiti Opisiales ti ATI, DA, OPAG, Barangay Officials ti Sagayaden ken iti Siababa’s Farm Management ta naballigi iti pannakaiyusuat daytoy a proyekto.
Sangsangkamaysa ti anag ti mensahe dagiti Opisiales a nangdayaw iti pammasingked ni Mr. Siababa a ditoy lugarda iti pakaipasdekan ti pagadalan dagiti mannalon kadagiti kabaruanan a wagas ti panagmulmula nga iyimplimentar manipud iti Nasional, Rehional ken iti Probinsial a benneg ti DA. # (Web In-Action)
Posted by Bayan ng Cabugao, Ilocos Sur at 2:18 PM
Subscribe to: Post Comments (Atom)


text:
Tuesday, June 13, 2017
1ST BATCH TI MASA MASID, NANGRUGIDA A NAGSANAY
Cabugao, Ilocos Sur – Naaramid ti umuna a bansada ti panagsanay dagiti Opisiales ti Barangay ken kameng ti Barangay Tanod iti 11 a barangays tapno maiyatadayda ti plano ti Gobierno Nasional a mapagbalin a naan-anay a katulongan ida ti Kapolisan iti krusada maikontra iti illegal drugs; kriminalidad ken corruption a dinakamat ni MLGO Officer Constancia “Connie” Lazo Quinola a kangrunaan a pakabuklan dagiti maiyadal kadagiti agseminar.
Kalpasan ti Opening Prayer ken ti pannakakanta ti Philippine National Anthem, immuna a naglektiur ni Police Chief Inspector Augusto P. Cabello, Jr., kabarbaro a Hepe ti Polisia iti ili a Cabugao a nagsarita. Bininsana ti kaipapanan iti Masa Masid ( Mamamayang Ayaw Sa Anomalya - Mamamayang Ayaw Sa Iligal na Droga ) ken iti akem dagiti agseminar a katulongan dagiti Law Enforcers. Nangited pay iti updates iti ar-aramiden ken pagrebbengan dagiti Kapolisan iti Munisipalidad.
Simmaruno a naglektiur ni MLG Officer Connie Quinola ket impasagepsepna iti panggep ti programa a Masa Masid kadagiti nagseminar. Innayonna a daytoy a programa ket Community-Based Reform Program ti Gobierno Nasional ket saan laeng a dagiti Opisiales ti adda pagrebbenganna a makigamulo no di pay ket agtitinnulong dagiti maseknan a sektor tapno agballigi iti panggep daytoy a programa ni Presidente Rodrigo Roa Duterte.
Innayon ni Mrs. Quinola nga iti UBAS (Ugnayan sa Barangay at Simbahan) TWG ket responsable a mangipromot iti MASA MASID ken mangipaay iti technical assistance iti MASA MASID Team iti kada barangay.
Insupusopna a ti Barangay MASA MASID Team ket buklen dagiti representatives ti faith-based organizations, civil society organizations (CSOs), non-government organizations (NGOs), people’s organizations (POs), ken ti CSO representative manipud iti Barangay Peace and Order Council (BPOC) ken iti Barangay Anti-Drug Abuse Council (BADAC). # (Web In-Action)
Posted by Bayan ng Cabugao, Ilocos Sur at 1:33 PM
Subscribe to: Post Comments (Atom)


text:
San Jose, Antique
Ti San Jose ket maysa a primera klase nga ili ken isu ti kapitolio iti probinsia ti Antique iti Filipinas.
Dagiti baranggay[urnosen | urnosen ti taudan]
Ti San Jose ket politikal a nabingbingay iti 28 a barbaranggay.[2]
- Atabay
- Badiang
- Baranggay 1 (Población)
- Baranggay 2 (Población)
- Baranggay 3 (Población)
- Baranggay 4 (Población)
- Baranggay 5 (Población)
- Baranggay 6 (Población)
- Baranggay 7 (Población)
- Baranggay 8 (Población)
- Bariri
- Bugarot (Catungan-Bugarot)
- Cansadan (Cansadan-Tubudan)
- Durog
- Funda-Dalipe
- Igbonglo
- Inabasan
- Madrangca
- Magcalon
- Malaiba
- Maybato Norte
- Maybato Sur
- Mojon
- Pantao
- San Angel
- San Fernando
- San Pedro
- Supa
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Antique". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 2 Oktubre 2014.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Antique". Datos ti Populasion ti Ili. Dibision ti Panagsukisok ti LWUA. Naala idi 2 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Nobela
Ti nobela ket ti atiddog a naratibo a prosa a mangipalawag kadagiti karakter ken dagiti pasamak iti porma iti agsisinnaruno nga istoria. Ti kita ket adda ti naipakasaritaan a ramut kadagiti pagobraan iti mediebal ken nasapa a moderno a romansa ken iti novella. Ti naududi, ket ti maysa nga Italiano a balikas nga inus-usar a panangilawag kadagiti ababa a sarita, ket nangited ti agdama a sapasap a termino iti maika-18 a siglo.
Ti adu paya a pannkaipalawag daytoy a kita ket naipakasaritaan a narikut. Ti pannkaaramid ti naratibo, ti gandat, ti pannakaikabagian iti kinapudno, ti pannakailaslasin, ken ti panag-usar ti pagsasao ket kadawyan a natungtungan tapno maipakita dagiti artistiko a kaikarian ti nobela. Kaaduan kadagitoy a kammasapulan ket naipayammo iti literario a prosa idi maika-16 ken maika-17 a siglo, tapno makaited iti binalabala a pakailintegan ti ruar a pagobraan iti kinapudno a pakasaritaan.


text:
Makan a la Pinoy: Arroz a la Valenciana Negra
Ni BRENDA S. DACPANO
www.nordis.net
Ti arroz a la Valenciana ket manipud idi Spain. Kas ti piesta, daytoy a putahe a naggapu iti Spain ket paseten ti kultura ken putahe a maidasdasar kadagiti ispesial nga okasyon. Gapu ta Disiembre manen ken agsasaruno manen dagiti piesta ken Christmas party maibagay a balonen daytoy a kas potluck wenno idasar kadagiti party ta addan amin ditoy, sidaen (ulam) ken innapuy.
Ramen:
1 kilo diket wenno regular a bagas a nalukneng
1/2 kilo pusit
1/2 kilo manok, adobo cut
2 chorizo de Bilbao, naiw-iwa
4 bell pepper, naiwa iti dadakkel
1 lata garbanzos
1 lata green peas
1 sibuyas, tinadtad
4 ngipen a bawang, tinadtad
asin ken paminta a pangtimpla
Panangisagana:
1. Iluto ti diket a kas ti panangiluto ti ordinario nga innapuy.
2. Dalusan ti pusit, saan nga ikkaten ti tintana. Paik-ikan.
3. Ipapudot ti paellera wenno pariok, iluto ditoy ti chorizo agingga masisi ti tabana ngem saan nga itosta. Adawen.
4. Igisa ti pusit iti mantika ti chorizo, adawen.
5. Igisa met laeng iti parehas a pariok dagiti sibuyas, bawang ken manok. Timplaan iti asin ken paminta. Tanangen laeng ti asinna ta naapgad ti chorizo.
6. No naluton ti manok, ipisok ti bell pepper, garbanzos ken green peas.
7. Isaruno nga ilaok ti naluto a diket wenno innapuy ken ilaok met ti naluto a pusit. Kiwaren.
8. Idasar a napudot. # nordis.net